U maju počinje izgradnja bloka za decu obolelu od raka\nPočetak/Društvo/U maju počinje izgradnja bloka za decu obolelu od raka\nNiške Vesti19. aprila 2016.\nDečje hematoonkološko odeljenje počeće da se gradi u maju u Kliničkom centru. Ministarsrvo zdravlja je obezbedilo 5 miliona dinara za PDV koji su nedostajali za realizaciju ovog projekta, na kome NURDOR radi već dve godine. Nacionalno udruženje roditelja dece obolele od raka je kroz donacije skupilo novac za izgradnju ovog bloka.\nOdeljenje će biti površine 750 kvardrata, imaće 8 soba, od kojih 6 jednokrevetnih i dve dvokrevetne. Sve sobe imaće posebna kupatila, a na odeljenju će biti i igraonica, dnevna bolnica, prostorija za rad i učenje, kuhinja, trpezarija i dnevni boravak.\n„Odeljenje će biti najmodernije opremljeno kako bi olakšalo boravak mališanima koji se leče od tumora“, rekla je Ninoslava Lilić iz NURDOR-a.\nMesečno se u Kliničkom centru leči 20 do 30 mališana, a uvek je bar 10 njih na terapiji u bolnici.\n„Ta deca nisu neprestano na klinici već su vrli često na kućnom lečenju. Lečenje traje dugo, nekoliko godina. Sada će moći da se izoluju od drugih pacijenata koji nose rizike. Imaće poseban smeštaj i biće izolovani od intrabolničnih infekcija“, kaže direktorka Klinike za dečje interne bolesti dr Emilija Golubović.\nDečja hemato-onkologija u Kliničkom centru trenutno je površine 60 kvadrata, ima 3 boksa i jednu veću sobu. Zbog većeg broja pacijenata raširili su se na odeljneje imunologije, pa su još 4 sobe sa po jednim ili dva kreveta zauzete.\n„U novom hemato-onkološkom bloku imaće prostora i za roditelje, a deca će imati čak i posebne toalete“, dodaje dr Golubović.\nIzgradnja će biti završena za nekoliko meseci, a onda počinje nabavka opreme za odeljenje. To će koštati ukupno oko 74 miliona dinara sa PDV-om.\n„Ne vidimo razlog da se naplaćuje PDV kod ovako značajnih projekata i da ih to kočili ili usporava“, ističu u NURDOR-u.\nRodtelji dece obolele od raka sakupili su 20 miliona dinara za izgradnju ovog objekta.\n„Očekujemo promenu zakonske regulative kako bi se pomoglo onima koji daju donacije da ne moraju da plaćaju PDV za ono što daju u zdravstvene svrhe“, rekao je direktor Kliničkog centra Zoran Radovanović.\nNova hemato-onkologija biće izgrađena uz zgradu Dečje interne klinike.\ndeca obolela od raka Hematoonkološko odeljenje NURDOR


Vreme 959 - Hronologija 2000–2008: Amerika–Srbija, odnosi\n"Amerika je jedna silna država i na suvu i na moru, koja se može meriti među najveće i najsilnije države, ona je zaključila ugovore sa Francuskom, Engleskom, Nemačkom itd. Dakle, što god je mogla dobiti od ovih sila, ona je dobila, a sve druge sile opet što su god mogle dobiti od nje one su dobile. Pa zar se može pretpostaviti, gospodo, da ćemo mi, ovako mala i slaba Srbija, moći nešto više dobiti i izvući od Amerike, nego što su ove druge sile dobile i izvukle?" Ovo je, u februaru 1882, u Narodnoj skupštini govorio poslanik Nikola Pašić, u debati o tome da li sa Amerikom zaključiti trgovinski ugovor i konzularnu konvenciju i time uspostaviti diplomatske odnose.\nVećinom glasova Skupština je 3. februara usvojila i ugovor i konvenciju. Na drugoj strani, američki Senat je, bez debate i amandmana, ova dva dokumenta izglasao 5. jula iste godine, da bi ih predsednik Čester Artur potpisao devet dana kasnije.\nAmerički diplomata Judžin Skajler, u međuvremenu imenovan za opunomoćenog ministra i generalnog konzula u Rumuniji, Srbiji i Grčkoj, dolazi u Beograd, gde 10. novembra kralju Milanu predaje akreditive, a pet dana kasnije razmenjuju se ratifikacioni instrumenti. Ugovori stupaju na snagu 27. decembra 1882.\n7. oktobar – Konstituisana Skupština SRJ. Vojislav Koštunica položio zakletvu pred oba doma parlamenta. U narednim danima Koštunica je primio brojne državnike, EU i SAD ukinule su ekonomske sankcije SRJ obnovljene tri godine ranije zbog situacije na Kosovu, otvoren je proces pomirenja sa Evropom i normalizacija odnosa sa Zapadom i susednim zemljama.\n11. oktobar – Zamenik američkog državnog sekretara Stroub Talbot izjavio je da SAD sada neće insistirati da jugoslovensko rukovodstvo preda bivšeg jugoslovenskog predsednika Slobodana Miloševića Haškom tribunalu.\n17. novembar – U Dejtonu obeležena petogodišnjica potpisivanja mirovnog sporazuma kojim je okončan rat u BiH. Nijedan od potpisnika iz bivše Jugoslavije nije prisustvovao svečanosti. Američkom predsedniku Bilu Klintonu, tom prilikom, dodeljena je nagrada za mir "Dejton pis prajz".\n12. decembar – Američki ambasador u UN-u Ričard Holbruk nagovestio održavanje međunarodne konferencije o Kosovu.\n19. decembar – Savetnik za nacionalnu bezbednost novoizabranog američkog predsednika Džordža Buša, Kondoliza Rajs, izjavila je da će nova administracija ispoštovati preuzete obaveze na Balkanu, ali je najavila i "neke promene".\n31. decembar – Prema pisanju američke štampe, dva događaja koja su obeležila 2000. godinu su izbori za Belu kuću i demokratske promene u Srbiji. Za ličnost godine "Tajm" je proglasio predsednike SAD i SRJ Džordža Buša i Vojislava Koštunicu.\n19. januar – Odlazeći američki predsednik Bil Klinton doneo je odluku o ukidanju spoljnog zida sankcija SRJ.\n15. februar – Razmenom ambasadora, nakon dve godine, i formalno obnovljeni diplomatski odnosi SAD i SRJ.\n27. februar – U godišnjem izveštaju Stejt departmenta o stanju ljudskih prava u svetu, odlazak bivšeg predsednika SRJ Slobodana Miloševića sa vlasti SAD ocenile kao najvažniji događaj na tom planu u 2000. godini.\n29. jun – Na donatorskoj konferenciji za Jugoslaviju, održanoj u Briselu, prikupljena je milijarda i 280 miliona dolara pomoći SRJ. Uz učešće delegacija iz 43 zemlje i 26 međunarodnih organizacija, Sjedinjene Američke Države su najavile povećanje donacija sa početnih 100 na 182 miliona dolara.\n21. decembar – Američki Kongres usvojio zakon kojim se najavljena pomoć Srbiji od 115 miliona dolara uslovljava potpunim ispunjavanjem međunarodnih obaveza, pre svega u vezi sa punom saradnjom sa Haškim tribunalom.\n9. januar – SAD su ukinule sankcije na prodaju oružja SRJ uvedene u septembru 1991.\n14. mart – Pripadnici Službe bezbednosti Vojske Jugoslavije (VJ) priveli su potpredsednika republičke vlade Momčila Perišića, potpukovnika Miodraga Sekulića, pripadnika saveznog MUP-a Vladimira Vlajkovića i službenika američke ambasade u Beogradu Džona Dejvida Nejbora. – Jugoslovenski državljani osumnjičeni su za špijunažu i odavanje vojne tajne. SAD uložile usmeni protest zbog hapšenja američkog državljanina.\n21. maj – Američki državni sekretar Kolin Pauel saopštio da su SAD odlučile da deblokiraju ekonomsku pomoć SR Jugoslaviji.\n1. april – Kolin Pauel, američki državni sekretar, posetio Beograd.\n31. mart – SAD zamrzle pomoć Srbiji zbog nesaradnje sa Haškim tribunalom.\n21. februar – Održan miting u Beogradu pod nazivom "Kosovo je Srbija", pola miliona ljudi na ulicama, u neredima zapaljena američka ambasada, poginuo Zoran Vujović.\n28. februar – Šef diplomatije Srbije Vuk Jeremić naložio povlačenje ambasadora iz zemalja koje su priznale Kosovo.\n19. mart – Američki predsednik Džordž Buš odobrio isporuku oružja Kosovu.\n28. oktobar – Miladinu Kovačeviću određen pritvor zbog sumnje da je naneo teške telesne povrede Amerikancu Brajanu Štajnhaueru.


HAOS NA ULICAMA PARIZA: "Žuti prsluci" se sukobili sa POLICIJOM na Jelisejskim poljima (VIDEO) | Najnovije vesti - Srbija danas\n15.12.2018. • 10:11 15.12.2018. • 16:02 Srbija Danas\nU Parizu su "žuti prsluci" počeli novi talas demonstracija, a kako prenosi reporter RIA Novosti sa lica mesta, policija je bacila i prvi suzavac.\n13:52 - Mediji ocenjuju da je daleko manji broj "žutih prsluka" danas na ulicama Pariza, te da je na Jelisejskim poljima svega nekoliko stotina demonstranata.\nTakođe, sukob koji je izbio između demonstranata i policije na Jelijsejskim poljima je vrlo brzo okončan.\n12:12 - Na Jelisejskim poljima demonstranti su se sukobili sa pripadnicima policije. Procenjuje se da se na tom mestu okupilo oko 1.000 demonstranata, međutim ljudi i dalje pristižu.\nDemonstranti stoje oko policijskih kordona koji pokušavaju da spreče novim ljudima da dopru do okupljenih "žutih prsluka".\nKako prenose mediji, demonstrati uzvikuju parole i bacaju kamenice i staklene flaše u pravcu policije.\n11:31 - Broj uhapšenih porastao je na 58, a procenjuje se da je najmanje 1.000 ljudi izašlo na ulice u centru Pariza, saopštava agencija "Frans info".\nSa druge strane, "BFMTV" saopštava da je na ulicama preko 2.000 demonstranata.\nJake policije snage su, pored Pariza, raspoređene i u Tuluzu, gde su takođe bili nemiri prošlog vikenda.\nÀ Paris, les gilets jaunes à genoux mains derrière la tête en soutien aux lycéens de Mantes-la-Jolie pic.twitter.com/wr8EQId1kR\n10:45 - Demonstranti nastavljaju da pristižu ka Trijumfalnoj kapiji, javlja reporterka RIA Novosti sa lica mesta.\n10:25 - Nekoliko stotina ljudi okupilo se kod Trijumfalne kapije uprkos tome što je policija blokirala prilaz. Nakon što je policija bacila suzavac, demonstranti su krenuli u pravcu Jelisejske palate.\nFrancuski predsednik Emanuel Makron pozvao je na mir i red uoči novih protesta "žutih prsluka" zakazanih za danas, peti put zaredom.\n- Mislim da naša demokratija ne može da prihvati okupaciju javnog dobra i elemente nasilja koji su obeležili protekle proteste, posebno u centru Pariza - kazao je on i dodao da je Francuskoj potreban mir i red.\n- Potrebno joj je da ponovo normalno funkcioniše - dodao je francuski lider nakon samita EU u Briselu.\nMakron je naveo i da je saslušao zahteve i izraze zabrinutosti demonstranata i branio je svoja obećanja da će ubrzati poreske olakšice. Makron je odbacio pozive da podnese ostavku, što je jedan od zahteva demonstranata.\nU iščekivanju petog protesta tokom vikenda, šef pariske policije rekao je da će u prestonici ponovo biti raspoređena oklopna vozila i hiljade policajaca.\nInače, zbog predstojećih demonstracija policija je već krenula da hapsi pojedina sumnjiva lica, a kako prenose mediji, već je uhapšeno šest osoba.\nTagovi: žuti prsluci, Pariz, Francuska, masovni protesti, Emanuel Makron, policija, Francuska policija, Demonstracije


"Telefonske" ili "elektronske" sednice Gradskog veća | Kolubarske\n"Telefonske" ili "elektronske" sednice Gradskog veća\nGradsko veće je za sedam dana u julu održalo dve "telefonske sednice" bez obrazloženja zbog čega su morale biti održane hitno "telefonski" odnosno "elektronski".\nPrema saznanjima Kolubarskih.rs, 18. jula, a potom i 24. jula, održane su "telefonske sednice", tako da se članovi Gradskog veća nisu videli niti su o tačkama raspravljali, samo su se sa njima saglasili.\nSagovornik Kolubarskih.rs objašnjava da je zapravo reč o "elektronskim sednicama" s obzirom na to da članovi Gradskog veća nisu bili pozvani telefonom, bar ne većina, nego im je elektronskom poštom dostavljen dnevni red i materijal, a uz to i pitanja: da li su saglasni i da li imaju primedbe?\nSudeći prema Službenom glasniku Valjeva, na dnevnom redu 88. sednice održane 18. jula bila je, po ko zna koji put, Odluka o maksimalnom broju zaposlenih na neodređeno vreme u Gradskoj upravi i, kao druga tačka dnevnog reda, izmene i dopune programa korišćenja subvencija JKP "Polet".\nNa sledećoj "telefonskoj" sednici, održanoj 24. jula, takođe su bile dve tačke dnevnog reda: rešenje o određivanju radnog vremena ugostiteljskih objekata za vreme Tešnjarskih večeri i dopuna odluke o određivanju ovlašćenih i osposobljenih pravnih lica za zaštitu i spasavanje u gradu Valjevu. Na taj spisak ovlašćenih i osposobljenih dodata je lazarevačka firma "Cevas Co". Iz kog razloga, članovi Gradskog veća, a ni javnost, nisu saznali.\nSa ovih "telefonskih sednica" Gradskog veća nisu dostavljeni izveštaji medijima, što je inače praksa, niti su objavljeni na sajtu Grada. O tome da "nedostaju" dve sednice Gradskog veća pisale su Kolubarske.rs u tekstu "Ili je greška u brojanju ili smo neinformisani"?\nInače, kako je to regulisano Poslovnikom o radu gradskih veća u većini gradova, u izuzetnim slučajevima, zbog hitnosti, sednica Veća može biti sazvana telefonom i slično.\nSagovornik Kolubarskih.rs ne zna šta je bilo izuzetno niti hitno da bi ove dve sednice bile održane "telefonski". Otkriva nam da i sve ostale sednice Gradskog veća mogu biti održane "telefonski" odnosno "elektronski" s obzirom na to da se na njima retko diskutuje; pročitaju se samo predlozi odluka o kojima se članovi izjašnjavaju.\n"Sednice u proseku traju 15-ak minuta. U izuzetnim slučajevima, kada se neko javi za diskusiju ili kada ima dosta tačaka dnevnog reda kao što je to bio slučaj pre dve nedelje kada smo razmatrali više od 15 tačaka, sednica može da traje i 30 minuta", navodi sagovornik Kolubarskih.rs.\nPodaci Zavoda za javno zdravlje Pre 17 sati 16 minuta\nAnketni odbor za otkrivanje tajnih grobnica Pre 21 sati 39 minuta


U Kabulu protest zbog zatvaranja srednjih škola za devojčice\nBeta 26. marta 2022. 09:20\nOko 20 žena i devojaka demonstriralo je danas u Kabulu, vičući „otvorite škole“, u znak protesta zbog odluke talibanskih vlasti u Avganistanu da zatvore srednje obrazovanje za devojčice, prenela je agencija Frans pres na licu mesta.\nUčesnice protesta su uzvikivale „Pravda“, a neke su nosile plakate sa natpisom „Uzeli ste mi zemlju, nemojte i moje obrazovanje“.\nSkup je trajao manje od sata vremena pošto su na lice mesta došli naoružani talibani koji su rasterali učesnike protesta.\nTalibani, koji su na vlasti u Avganistanu od avgusta 2021. godine, poništili su u sredu odluku o dozvoli devojčicama da pohadjaju srednju školu. Ta odluka je poništena nekoliko sata pre najavljenog dolaska devojčica u škole.\nOdluka o zabrani pristupa devojčicama školama izazvala je brojne osude medjunarodne zajednice. UN, Evropska unija i SAD pozvale su talibanske vlasti da dozvole obrazovanje devojkama.\nZa sedam meseci vladavine, talibani su nametnuli mnoga ograničenja ženama. Zabranjeno im je da rade mnoge državne poslove, imaju je ograničenja u načinu oblačenja i zabranjeno im je da same putuju van svojih gradova.


Preminuo mađarski pisac Đerđ Konrad | Kaleidoskop\nKaleidoskop media / Arhipelag\nVeliki mađarski i evropski pisac Đerđ Konrad preminuo je danas u Budimpešti u svom domu u 87 godini života, saopštila je piščeva porodica.\nKonrad je na presudan način učestovao u oblikovanju ideje Srednje Evrope, koja je jedna od najvažnijih ideja evropskog mišljenja u poslednjoj deceniji Hladnog rata.\nKljučna ideja Konradove esejistike jeste ideja antipolitike kao moćnog instrumenta slobosnih ljudi i kritičkih intelektualaca koji odbijaju, demaskiraju, demistifikuju i kritički razmatraju projekte i postupke vladajuće politike.\nŽivot Đerđa Konrada jeste jedna velika i paradigmatična priča 20. veka. Kao dečak je preživeo užase Drugog svetskog rata. Potom je usledio dolazak komunizma u Mađarsku i uspostavljanje represivnog jednopartijskog sistema. Kao mladić bio je svedok i učesnik Mađarske revolucije 1956. godine. Svedočio je i političkoj represiji u godinama i decenijama koje su usledile.\nOd 1990. do 1993. bio je predsednik Međunarodnog PEN-a.\nKonradovi romani Odlazak od kuće i povratak kući i Pomračenje sunca, na brdu jesu izvrsna autobiografska proza koja, osim slike jednog uzbudljivog i ispunjenog života, daju i razuđenu sliku 20. veka u Istočnoj Evropi.\nProgonjen i osuđivan, cenzurisan i zabranjivan, Konrad je uvek bio slobodan čovek koji nije odstupao od svog mišljenja i od svojih uverenja. Savremenici su ga zapamtili kao razumnog i odmerenog čoveka, zainteresovanog za kritičko mišljenje i za dijalog, kao čoveka koji, uprkos svim svojim iskustvima, nikada nije bio ogorčen.\nVerovao je da se u dijalogu mogu razrešiti najkomplikovanija pitanja, a da traumatična iskustva prošlosti moraju biti osnov za prevazilaženje nesporazuma u savremenosti i oblikovanje razumnijih rešenja u budućnosti.


Stipendije za osam učenika deficitarnih zanimanja | Palelive.com\nPočetna Novosti Aktuelnosti Stipendije za osam učenika deficitarnih zanimanja\nOsam učenika prvih razreda Srednjoškolskog centra Pale, smjer instalater i auto-mehaničar, potpisalo je danas ugovore sa poslodavcima koji će ih stipendirati tokom naredne tri godine.\nUčenike će stipendirati preduzeća sa Pala „Vodovod i kanalizacija“ i „Stanišić“, te firma „Mibral“ iz Sarajeva.\nPomoćnik direktora Srednjoškolskog centra Pale Olivera Knežević u izjavi novinarima istakla je važnost saradnje privrede i škole, posebno za zanimanja trogodišnjeg smjera, te naglasila da stipendiranje mnogo znači kao podstrek i da su na tržištu deficitarna zanimanja trećeg stepena, pa i u evropskim zemljama.\n„Stipendiju će primati osam učenika, i to četiri učenika stipendira `Vodovod`, dva firma `Stanišić` i dva firma `Mibral`. Riječ je o sedam učenika zanimanja instalater i jedan auto-mehaničar“, navela je Kneževićeva i dodala da je predviđeno da dio prakse bude obavljan u privrednim subjektima.\nDirektor preduzeća „Vodovod i kanalizacija“ Pale Dejan Kojić rekao je da ga je direktor Srednjoškolskog centra prošle godine obavijestio da je formirano odjeljenje instalatera, a on je ponudio da ovo preduzeće stipendira učenike sa najboljim uspjehom u prvom polugodištu.\nKojić je naveo da će stipendija biti 50 KM u naredne tri godine, te da se na taj način žele stimulisati učenici da što bolje uče i da što osposobljeniji izađu iz srednje škole.\nDirektor firme „Stanišić“ Pale NJegoš Poljaković izrazio je nadu da će u narednom periodu u Srednjoškolskom centru početi i školovanje trogodišnjih građevinskih zanata, jer su to zanimanja deficitarna na tržištu, dok je građevinarstvo na ovom području u usponu.\nPoljaković je podsjetio na raniju dobru saradnju ovog preduzeća i Srednjoškolskog centra Pale kroz izvođenje praktične nastave u proizvodnim i uslužnim prostorima firme, te izrazio nadu da će ta saradnja u narednom periodu biti još uspješnija.\nDejan Jovović je ispred firme „Mibral“ iz Sarajeva rekao da se ovo preduzeće, koje je specijalizovano za radove u vodovodu i kanalizaciji, rado odazvalo pozivu za učešće u stipendiranju kadra koji je deficitaran.\nUčenik prvog razreda Srednjoškolskog centra Pale, smjer instalater, Danilo Lučić rekao je da je ovo zanimanje izabrao jer je mnogo traženo u svijetu i da mu stipendija mnogo znači.\nPrethodni članakPredavanje za poljoprivredne proizvođače\nNaredni članak„Jahorina ultra trejl“ prilika da se promovišu turistički kapaciteti u Istočnom Sarajevu


NJUJORK, Slobodna i besplatna internet enciklopedija Vikipedija je ogromna riznica znanja, milioni ljudi širom svijeta čitaju svakog dana milione dostupnih članaka na brojnim svjetskim jezicima, a u pozadini svega vodi se i pravi mali “rat” urednika i “urednika” i ljudi koji doprinose ili “doprinose” Vikipediji.\nIstraživački tim sa Oksforda, pojačan naučnicima iz još tri kredibilne institucije istraživao je koje su teme “najvrelije” na Vikipediji i koji članci trpe najčešće izmjene – na engleskoj ediciji u pitanju su bivši predsjednik SAD Džordž Buš stariji i anarhizam, dok su na internacionalnom nivou (obrađeno je deset jezika) to Izrael, Adolf Hitler, Holokaust i Bog.\nIstraživanje je pokazalo da su se urednici i saradnici “borili” na nekim lokalnim temama, ali da su žestoki “sukobi” globalno vođeni najčešće oko religijskih pitanja.\nNakon ovog rada, istraživački tim namjerava da se posveti praćenju kako se članci o kontroverznim temama mijenjaju tokom vremena.\nPredstavljajući dijelove svog istraživanja, članovi tima su naveli da uopšte nisu rijetki primjeri u kojima se izmjene u člancima koji se bave kontroverznim temama dešavaju bukvalno na nivou sekundi, odnosno da rad jedne osobe, druga “ispravi” praktično odmah.\nIstraživanjem je obuhvaćeno više miliona članaka i njihove izmjene iz 2010. godine, a između ostalih, obuhvaćene su engleska, španska, persijska, arapska i češka edicija.\n• Džordž Buš stariji\n• WWE (asocijacija američkih kečera)\n• Globalno zagrevanje\n• Veza rase i inteligencije\nGlobalno najosjetljivije teme su:\nNa lokalnom nivou otkriveni su “manji urednički ratovi”, kao što su tema o predsjedničkoj kandidatkinji Segolen Rojal ili članak o fudbalskom klubu Univerzitatea Krajova u Rumuniji.\nNezaštićene članke na Vikipediji mogu uređivati praktično svi kojima je dostupan internet, ali na vrhu “lanca komande” su urednici koji se bave provjerom sadržaja i kojima su dostupne opcije za izmjene zaštićenih članaka, prenose agencije.


Studija: Hlorokin može da poveća rizik od smrti kod zaraženih kovidom-19 - Izazov\nNovi magazin 22. maja 2020. 21:29\nLek protiv malarije hidroksihlorokin, za koji je predsednik SAD Donald Tramp rekao da ga uzima kao preventivni tretman za koronavirus, povezan je sa povećanim rizikom smrti kod pacijenata sa kovidom 19, pokazala je studija koja je objavljena u medicinskom časopisu Lanset.\nKako prenosi Glas Amerike (VoA), u toku studije praćeno je više od 96.000 ljudi hospitalizovanih sa kovidom 19, a pokazalo se da je kod osoba lečenih tim lekom, ili srodnim lekom hlorokin, postojao veći rizik od smrti u poređenju sa onima kojima nije dat taj tretman.\nPotražnja za hidroksihlorokinom, lekom koji je odobren pre više decenija, naglo je porasla od kada je Tramp početkom aprila počeo da ga pominje kao tretman za korona virus. Ranije ove nedelje, iznenadio je svet kada je priznao da uzima taj lek kao zaštitu od koronavirusa.\nAutori studije iz Lanseta kažu da ti lekovi ne bi trebalo da se koriste za lečenje kovida-19 van kliničkih proba, dok rezultati tih testova ne budu dostupni, kako bi mogla da se potvrdi bezbednost i efikasnost tih lekova kod pacijenata koji imaju kovid 19.\nAutori navode da nisu mogli da potvrde da li je uzimanje tog leka bilo od koristi pacijentima sa koronavirusom.\nPre nekoliko nedelja, Tramp je promovisao hidroksihlorokin kao potencijalni tretman na osnovu jednog pozitivnog izveštaja o njegovoj upotrebi protiv virusa, međutim kasnije studije su ustanovile da lek nije koristan.\nAmerička uprava za hranu i lekove u aprilu je upozorila protiv korišćenja tih lekova.\nStudijom objavljenom u Lansetu razmotreni su podaci iz 671 bolnice, gde je 14.888 pacijenata dobijalo ili hidroksihlorokin ili hlorokin, sa ili bez uzimanja antibiotika, a 81.144 pacijenata nije dobijalo nijedan od tih lekova.\nAdvokat porodice Flojd: Ima dokaza da je ubistvo izvršeno sa…


Elon Musk: Budućnost Tesla funkcija za potpuno autonomnu vožnju | PC Press\n21. maj 2020. Milan Živanović\nU pitanju je opcija za potpuno autonomnu vožnju u Tesla vozilima, koja trenutno košta sedam hiljada dolara. Već od 1. jula bi cena trebalo da se popne na osam hiljada, a očekuje se da u budućnosti i dalje raste. Sistem trenutno nije ni blizu potpuno autonomnoj vožnji, ali dolazi u paketu sa kompjuterom i kamerama koji će se koristiti kada vozila budu postala potpuno autonomna. Vozila već mogu da preuzmu ograničenu kontrolu, ali samo uz prisustvo ljudskog vozača, a ime koje ukazuje na „potpuno autonomnu vožnju“ označeno je kao dezinformacija, posebno nakon saobraćajnih nezgoda čiji su uzrok bile upravo autonomne funkcije.\nCena funkcije za autonomnu vožnju konstantno raste, a Musk je najavio da će vozila moći da budu više samostalna do kraja 2020. godine, što znači da će korisnike moći da transportuju bez većih ljudskih intervencija. Tom prilikom je dodao da je to još jedan korak ka potpuno samostalnim vozilima, te da će oni koji funkciju pazare na vreme već 2021. od nje moći da imaju koristi. Naime, kada autonomna vozila budu stupila na scenu funkcija bi mogla da košta i do 100 hiljada dolara.\nOni koji na vreme nabave autonomnu funkciju biće u velikoj prednosti, te će ono što su kupili za „tek“ sedam hiljada dolara uskoro vredeti mnogo više. Tako bar tvrdi Musk, pa ostaje da se vidi da li je u pitanju istina ili tek dobra reklama.\nTagovi: autonomna vožnja, Elon Musk, Tesla\n← Otvoreni novčanici: Lako do tuđih kriptovaluta\nSamsung predstavio „vojni“ telefon – Galaxy S20 Tactical Edition →


Petrovčani renovirali stadion: Pod Malim brdom sve u novom ruhu - Vijesti.me\nPetrovčani renovirali stadion: Pod Malim brdom sve u novom ruhu\nNova travnata podloga, bolji uslovi za navijače i novinare, sve to nudi stadion Petrovca u renoviranom izdanju\nIz Petrovca su najavili da će renovirani stadion pod Malim brdom biti zvanično otvoren u srijedu, u okviru vanrednog 4. kola. Rival je najatraktivniji mogući za takvu ceremoniju - Budućnost.\nNova travnata podloga, bolji uslovi za navijače i novinare, sve to nudi stadion Petrovca u renoviranom izdanju.\nSvaka tribina opremljena je stolicima, čak i nekadašnja sjeverna koja je bila predviđena za goste, s tim što je sada napravljen specijalni boks na dijelu zapada upravo za ljubitelje fudbala koji će doći sa strane da bodre svoj tim.\nNovi kapacitet stadiona iznosi 1.450 sjedjećih mjesta, što ima rijetko koji fudbalski objekat Crnoj Gori. Napravljena je i specijalna loža za novinare, a u toku je izrada VIP lože sa kožnim sjedištima za zvaničnike, predstanike klubova, sponzore, čelnike saveza...\n"Kompletna investicija nas je izašla više od planiranog. Međutim, ove godine želimo da se domognemo Evrope, a taj cilj biće puno lakše izboriti na domaćem terenu. Konačno smo svoji na svome", izjavio je član UO Petrovca Mihailo Đurović.\nKako nezvanično saznajemo, Petrovčani su uložili više od 200 hiljada eura u renoviranje stadiona...\nSvi bi se trebali ugledati na ovo... Treba privuci publiku,nikome se ne ide na stadion dje se mora stojat...Stadion je za razliku od proslog bolji nebrojeno puta i te pare su potrosene pametno.Vidi se da zele da postanu konurentni!\nBarski don 5 godina i 2 mjeseca\nnenakn 5 godina i 2 mjeseca\n"Petrovčani su uložili više od 200 hiljada eura u renoviranje stadiona..." Lako im je uloziti kada im je clan UO Djurovic Sekretar za finansije u opstini Budva... A radnici neka cekaju plate :(


Operacija diplomski – Uvod – eniax.net\nProšlo je nešto više od mesec i po dana od mog diplomiranja, i red je bio da nekad održim obećanje i objavim svoj rad široj javnosti. Razlog zašto to nisam uradio odmah kao PDF recimo, leži u činjenici da nisam baš najzadovoljniji krajnjim rezultatom jer je potreba da okončam taj proces bila jača od potrebe da napravim “sveobuhvatni bibliju društvenih medija” na našem jeziku. Kako god, ima tu dosta korisnog materijala te je objavljivanje serije članaka kao pojedinačnih poglavlja diplomskog u kategoriji diplomski bila logičan izbor.\nTekstovi verovatno neće ponuditi mnogo novog ljudima koji se bave webom, dosta toga (poput evolutivnog razvoja interneta) je već toliko puta ispričano da ćete rado preskočiti te tekstove, ali su oni neophodni za sticanje celokupne slike o društvenim medijima, te ih ne bih izostavljao tek tako. Pogotovu što nam takvi tekstovi, koliko god bili trivijalni, pre ili kasnije zatrebaju za pisanje raznoraznih radova a teško ih je naći na jednom mestu u nekom pogodnom obliku.\nInicijalna ideja je da se objavljuje jedan tekst dnevno (biće ih verovatno 10-20), a ako vam taj tempo ne bude odgovarao to može naravno da se promeni. Svi tekstovi su pod sledećom Creative Commons 3.0 licencom, što znači da ih možete deliti i koristiti koliko god vam volja, ali bilo bi lepo da me potpišete negde čisto da imam nečim da se hvalim matorcima kad odem kući. Na kraju serije tekstova, verovatno ću ih upakovati u neki PDF, ali polako, ima vremena do tad.\nSve sugestije su dobrodošle, a kako drugačije da počnemo nego uvodom :)\nSvedoci smo velikih promena u društvu potpomognutim tehnološkim razvojem. Poslednjih sto godina čitavo čovečanstvo zabeležilo je napredak identičan onom koji se desio u prethodnih hiljadu. Primitivna društvena uređenja zamenio je kapitalizam i orijentisanost na finansijske rezultate, a pojava tehnologije i razvoj primenjenih nauka doprineli su da pređemo put od čuvenog Forda T crne boje, do društva potpunog izobilja koje zadovoljava i najspecifičnije potrebe.\nTakvo, izmenjeno društvo u potpunosti je promenilo i način poslovanja i komunikacije sa krajnjim korisnicima. Mogućnost izbora uslovila je i potrebu za pridobijanjem pažnje od strane krajnjih potrošača, a sve to dovelo do razvoja marketinga kao posebne kategorije za izučavanje tržišta, njegovih potreba i načina zadovoljavanja istih. Promocija, kao jedan od elemenata marketing miksa, dobija nove platforme za svoje ostvarivanje, te pomalo ograničena štampana izdanja i radio dobijaju ozbiljnu konkureciju u vidu televizije, koja je uspela da integriše nekoliko tipova komunikacije u jedan mediji i time odnela potpunu prevagu na tržištu oglašavanja.\nMana sva tri medija, ispostaviće se, odnosila se na isključivo jednosmernu komunikaciju sa krajnjim korisnicima, puko prosleđivanje reklamnih poruka ne bi li se privukla pažnja potrošača, a stalni imperativ ekonomskog rasta učinio da reklame pređu put od senzacije do potpunog zasićenja. Međutim, početkom devedesetih pojavio se Internet kao novi medij, koji danas doživljava stepen razvoja koji nam, pored mogućnosti koje pružaju klasični mediji, omogućava i aktivnu interakciju sa našim postojećim i potencijalnim potrošačima.\nDolazimo i do Web 2.0 ere orijentisane isključivo na korisnika, gde je isti nosilac našeg marketinga – brendovi dobijaju svoje advokate u vidu korisnika ovih servisa, a promocija biva potpuno decentralizovana sa tehnologijom u središtu zbivanja. Marketing od usta do usta, poznat kao najefikasniji vid marketinga, zahvaljujući ovoj činjenici dobija novu – Internet dimenziju.\nPosted in Blog and Tagged Diplomski drustvene-mreze drustveni-mediji korporativni nastup na drustvenim medijima uvod\nPrevious articleBlogTEDx Belgrade uživo\nNext articleBlogEvolutivni razvoj Interneta #diplomski\n13 replies on “Operacija diplomski – Uvod”\n18/07/2010 at 23:34\nEvo javljam se da kad sve zavrsis od ovoga napravim PDF da ljudi mogu da skidaju u celosti…\nuu cool :) Samo da istrajem sa pisanjem :)\n19/07/2010 at 06:17\nIstraj obavezno… a ako i ne istraješ, mi ćemo te pritiskati :):):) kao i uvek :)\nNadam se da ces imati vremena i energije da istrajes i objavis ceo diplomski!\nZaista se radujem sto si se na to odlucio, jer cu ja, za razliku od ljudi koji se bave webom, sigurno mnogo nauciti :)\nI ja bih volela da istraješ i da sve objaviš, pošto bi uskoro trebalo da pišem rad na neku sličnu temu. Tvoj rad bi mogao biti jedna od referenci, potpisaću te, majke mi :)))\nPingback: Evolutivni razvoj Interneta #diplomski - Eniac's Ground - Uživo iz zemlje čuda\nPingback: Twitter kao element nastupa na društvenim medijima #diplomski - Eniac's Ground - Uživo iz zemlje čuda


Vesti online / Sport / Fudbal / Markizio: Sanjamo finale u Torinu\nFudbaler Juventusa Klaudio Markizio je priznao da on i njegovi saigrači sanjaju o finalu Lige Evrope u Torinu od trenutka kada su ispali iz Lige šampiona.\nJuventus je još u decembru prošle godine završio takmičenje u Ligi šampiona, a Markizio je kazao da im je činjenica da će se finale Lige Evrope igrati na njihovom stadionu pomogla da vrlo brzo prebole tu eliminaciju.\n"Znali smo da će Torino biti domaćin još kada je počela grupna faza Lige šampiona. Kada nismo uspeli da prođemo u nokaut fazu, činjenica da će se finale Lige Evrope igrati na našem stadionu dalo nam je dodatni podsticaj", rekao je Markizio za sajt UEFA.\nOn je, ipak, upozorio da Juventus tek treba da obezbedi plasman u finale i da ih čekaju dve teške utakmice protiv Benfike, koja je prošle godine igrala finale tog takmičenja.\nŠampion Italije u četvrtak gostuje Benfici, koja prvi meč polufinala Lige Evropa dočekuje u slavljeničkoj atmosferi, pošto je prošlog vikenda obezbedila titulu u portugalskom šampionatu.\n"Biće to duel dve kvalitetne ekipe, očekuje nas spektakl u obe utakmice. Mi se nadamo da ćemo ostvariti svoj cilj, a to je finale u Torinu", dodao je Markizio.\nMeč između Benfike i Juventusa igra se u četvrtak od 21.05 časova u Lisabonu.\nFUDBAL Bonući: Pirlo je lider ekipe


Humanitarna izložba „Impuls“ u Galeriji Kulturnog centra – Podrinske\nHumanitarna izložba „Impuls“ u Galeriji Kulturnog centra\nPodrška Ani Popović\nHumanitarna izložba „Impuls“, na kojoj su izloženi radovi Ane Popović i osam mladih umetnika, otvorena je u petak u galeriji Kulturnog centra. Šapčanka koja se godinama bori sa teškom bolešću odlučila je da, uz podršku prijatelja, struke i svoje velike ljubavi- umetnosti, učini nešto za sebe, ali i druge, jer je ideja da se na takav način i ubuduće prikupljaju sredstva za sve koji vode najvažnije, životne bitke.\n-Kroz sve ovo što sam prošla, umetnost me podizala i, kada sam bila u najgorim danima, inspirisala me da pomognem, ovaj put, sama sebi, jer su se mnogi ljudi potrudili da meni pomognu. Sada sam ja htela da budem ta koja povlači sve ostale da bih sama sebi pomogla u onome što predstoji. Ideja je prvo bila da ja pravim izložbu, ali sam onda pozvala i ljude koje volim, jer sav taj bol koji sam osećala lakše se podnosi sa prijateljima. Moji najbliži prijatelji su odlučili da budu uz mene na ovoj izložbi, uz podršku Kulturnog centra, koji nam je ustupio prostor i pružio pomoć. Volela bih da ovaj događaj motiviše i druge umetnike da učestvuju i da ovakve izložbe postanu tradicionalne. U ovom trenutku je meni potrebno za dalju borbu, ali uvek će biti ljudi koji se bore i kojima treba pomoći- poručila ja Ana Popović i zahvalila svima koji su bili uz nju u najtežim trenucima, uz ohrabrujuće reči da veruje u poboljšanje.\nMajka Snežana Jovanović istakla je da se ćerkina ljubav prema umetnosti stalno prepli\ntala sa ljubavlju i neizmernom željom za životom, a da je porodica na tom putu uvek podržavala.\nFilip Kovačević iz Kulturnog centra rekao je da se ta ustanova uvek trudila da pokaže društvenu odgovornost, ali i podrži mlade, talentovane umetnike.\n-Kao institucija, truduimo se da se odgovorno ponašamo, posebno kada su ovakvi povodi. Sa Anom sarađujemo dve- tri godine, ona učestvuje na našim tematskim izložbama. Pre godinu i po dana organizovali smo njenu samostalnu izložbu u ovom prostoru, kada se predstavila sa svojim radovima. U dogovoru sa njom, organizovali smo novu izložbu i ovo je naša podrška mladim, talentovanim, kreativnim ljudima, koji su na početku karijere, s ciljem da naprave prvi korak u pravcu afirmacije i profesionalnog ostvarivanja- naveo je Kovačević.\nJedna od autora Dragana Marković podvukla je da su se trudili da cene budu pristupačne, te da svako može sebi da priušti jedno malo umetničko delo za novac koji mu neće biti teško da izdvoji, a koji će Ani mnogo značiti.\nIzložba, koja je spoj slikarstva, ručnog rada i fotografije, će biti otvorena do 4. maja u Galeriji Kulturnog centra, svakog dana od 8 do 20 sati.


Voriorsi sjajnom završnicom i preokretom do 2:0\nGolden State Warriors Plej-of Portland Trail Blazers\nAutor: Stefan Stanković Datum objave: 17.05.2019. Foto: sportingnews.com\nKošarkaši Golden Stejta uspeli su da se vrate posle zaostatka koji su imali većim delom utakmice i da na kraju slave protiv Portlanda 114:111, za prednost od 2:0 u finalu Zapada.\nImali su gosti solidnu prednost većim delom utakmice. Tokom poslednje deonice razlika u njihovu korist iznosila je konstantno od 5 do 8 poena, međutim, nedostatak koncentracije u završnici meča, ishitrenost u napadu, nešto lošija odbrana, a s druge strane dosta bolja igra u defanzivi Voriorsa i na kraju ipak odbranjen domaći teren i slavlje pred domaćim navijačima je moglo da počne.\nWarriors take Game 2 and 2-0 series lead pic.twitter.com/9jnt1iYDNp\nOva utakmica je svakako bila mnogo zanimljivija od prve, a za to su prevashodno zaslužni gostujući igrači, koji su mnogo agresivnije, sa većom željom i, na kraju krajeva, kvalitetnije ušli u ovaj meč.\nPredvođeni izuzetno raspoloženim Si Džej Mekolumom u prvom poluvremenu, Blejzersi su sredinom prve četvrtine došli do blage prednosti koju su uspešno održavali i ona je do polovine meča samo dodatno rasla i to do maksimalnih plus 17 koliko su imali sredinom utakmice.\nIgrači Portlanda su, pre svega, šuterski bili vrlo raspoloženi, pogađali su iz svih mogućih pozicija i na poluvreme otišli sa 11 ubačenih trojki, što je rekord franšize po broju trojki u jednom poluvremenu u doigravanju. Konačno su Aminu i Harkles pogodili neke šuteve, sjajno su se sa klupe priključili Rodni Hud i Set Kari, a ekipu je predvodio Mekolum sa 16 poena, dok je Lilard ubacio 10, uz 6 asistencija. Delovalo je da gosti drže sve u svojim rukama i da u drugom poluvremenu samo treba da dovrše posao do kraja.\nKrenuli su oni i drugu polovinu meča sasvim solidno, kontrolisali igru u prvih par minuta, a onda jednostavno stali. Dve ključne situacije koje su rešile ovu utakmice dogodile su se u drugom poluvremenu.\nPrva: sjajna serija domaćih od 13:0 u samo nešto više od 3 minuta i potpuni povratak u igru, i druga: novi povratak u samom finišu kada je Portland otišao na 8 razlike, Voriorsi odličnom odbranom i još boljim rešenjima u napadu ponovo preokreću i dobijaju ovaj meč.\nThe Warriors went on a 13-0 run in less than 3 minutes as they erased a 17-point deficit in Game 2. 😳#StrengthInNumbers | #NBAPlayoffs pic.twitter.com/k4gD5pSDYg\nU toj poslednjoj fazi utakmice, Mekolum je iz igre šutirao 0/6, dok je Lilard imao 0/3 i ono što je još kritičniji podatak – u poslednjih 7 i po minuta ni jedan ni drugi nisu postigli nijedan pogodak! Golden Stejt serijom 14:3 završava utakmicu i dolazi do velikog trijumfa.\nPonovo je, u odsustvu Kevina Durenta, Stef Kari bio najefikasniji sa 37 poena, pri šutu iz igre 11/22. Zabeležio je i po 8 skokova i asistenija. Što se tiče pomenutog Durenta, najnovije informacije glase da će on propustiti i oba meča u Portlandu, a novi pregledi će se obaviti za 7 dana kada će se ponovo proceniti njegovo zdravstveno stanje.\nDrejmond Grin je, po običaju, radio sve za svoju ekipu i uz Karija je svakako najzaslužniji za ovaj trijumf, naročito svojom igrom u samoj završnici, kada je odličnom odbranom i nekim sjajnim asistencijama i rešenjima u napadu poveo svoje saigrače ka preokretu. Meč je završio sa 16 poena, 10 skokova, 7 asistencija i 5 blokada.\n👏 @Money23Green stuffs the stat sheet with 16 PTS, 10 REB, 7 AST, 5 BLK as the @warriors edge Portland 114-111 to take a 2-0 series advantage! #StrengthInNumbers\nKlej Tompson je ubacio 24 (4/8 za tri poena), dok je Igudala poenterski bio nešto slabiji, ali je i te kako imao svog uticaja na ovu utakmicu, naročito u odbrani, a upravo je njegova vrhunska odbrana na Lilardu u poslednjem napadu i definitivno donela pobedu domaćima. Odličan doprinos sa klupe imao je Kevon Luni sa 14 poena, bez promašaja iz igre 6/6, i 7 skokova.\nU gostujućem sastavu, Dejmijen Lilard je zabeležio 23 poena, 10 asistencija i 5 skokova, Si Džej Mekolum je imao 22 poena i 5 asistencija. Obojica su, međutim, potpuno zakazali u samom finišu i mora se reći da najviše na njihovu dušu ide ovaj poraz. Rodni Hud je takođe solidno započeo, pa onda potpuno stao i meč završio sa 12 poena, a jedino se za Seta Karija može reći da je sve vreme dok je bio u igri odigrao na zavidnom nivou. Mlađi od braće Kari je uz 16 poena i nekoliko vrlo važnih trojki za goste (5/9 iz igre, 4/7 za tri), odlično odigrao u defanzivi i imao čak 4 ukradene lopte.\nOno što bi goste trebalo da zabrine je katastrofalna igra njihovih centara, koji nikako nisu uspeli da “uđu” u ovaj meč. Jedno je ako igrač ne uspe da se potpuno adaptira na ritam utakmice i stil igre koji njemu nikako ne odgovara, a nešto sasvim drugo potpuna dekoncentracija i totalna odsutnost duhom, a upravo to su Blejzersima priredili njihovi visoki igrači i prouzrokovali više štete nego koristi. Enes Kanter je za 20 minuta igre upisao svega 4 poena i 5 uhvaćenih lopti, dok je Zek Kolins bio još tragičniji i za samo 8 minuta na terenu imao 5 faulova i 2 izgubljene lopte, bez poena, bez ijednog šuta uopšte, i skoka.\nDa ne prejudiciramo, ali deluje da ako igrači Portlanda ovo nisu uspeli da dobiju, pitanje je kakve i kolike šanse su im ostale do kraja ove serije. Sledeći meč, u kome su oni domaćini, nam već može dati mnoge odgovore na to, a na programu je u noći između subote i nedelje od 3h.


Nastavljeni radovi u Železničkoj ulici - Galaxy Media\nNastavljeni radovi u Železničkoj ulici\nNastavljeni su radovi na izgradnji Železičke ulice u naselju Petka, gde je u prethodnom periodu postavljena nova kišna kanalizacija u dužini od 200 metara, dok se sada radi na pripremi podloge za asfaltiranje te ulice.\nPredsednik opštine, Bojan Stević sa saradnicima, obišao je danas radove u pomenutoj ulici, čija se rekonstrukcija realizuje kroz projekat sa kojim je opština konkurisala kod Direkcije zagrađevinsko zemljište i izgradnju Beograda J.P. koja je obezbedila celokupna sredstva za izgradnju ulice u dužini od 1.400 metara.\nRadovi na Železničkoj ulici podrazumevaće izgradnju kišne kanalizacije, zamenu celokupne vodovodne mreže sa priključcima, priključke na kanalizacionu mrežu, osposobljavanje postojećih prepumpnih stanica, izgradnju mosta i led rasvete, kao i postavljanje optičke mreže. Predviđeno je da saobraćajnica bude široka sedam metara sa uzdužnim parkiranjem, trotoarima sa jedne strane kolovoza , dok se na drugoj strain planira izgradnja biciklističke i trkačke staze, kazao je predsednik opštine, Stević i dodao da će Železnička ulici imati I šest zaustavnih autobusnih stajališta, jer je Planom detaljne regulacije predviđeno da se ova lica spaja sa Ibarskom magistralom.\nZavršetak radova na izgradnji kompletne Železničke ulice očekuje se do kraja septembra ove godine, najavio je Stević i dodao da, će ova saobraćajnica na moderan način rešiti pristup gradskom jezgru, ali i itekako dobiti na značaju po otvaranju objekta Lidla, koji će preko ove ulice biti dostupniji kako građanima Lazarevca, tako i Lajkovca i Ljiga.\nPredsednik opštine osvrnuo se i projekat nove autobuske stanice u Lazarevcu, čija se izgradnja planira na parceli preko puta noćnog kluba London u neposrednoj blizi šoping centra Stop šop. Opština je preko beogradske direkcije pokrenula inicijativu za rešavanje imovinskih odnosa, jer je reč o privatnom zemljištu, a taj proces trebalo bi da bude završen do kraja 2022. godine, saopštio je Stević.\nPauk služba u Lazarevcu ponovo počela sa radom


Vesti online / Vesti / Ex YU / "Herojsko držanje Vojske Jugoslavije na ponos svima"\nZa sva vremena našem narodu ostaje kao putokaz i ponos herojsko držanje Vojske Jugoslavije u NATO agresiji na našu državu, poručili su iz opozicione crnogorske Nove srpske demokratije (NOVA), povodom 19. godišnjice od početka bombardovanja Savezne Republike Jugoslavije 24. marta 1999. godine, prenose mediji iz Crne Gore.\nUžasne posledice bombardovanja: Ruševine na sve strane\nKako je saopšteno iz te stranke, danas se u Crnoj Gori sa tugom sećaju svih onih koji su stradali u tih 78 dana "mržnje, zla i iživljavanja NATO pakta koji je našu zemlju bombardovao bez odluke SB UN, brutalno gazeći međunarodno pravo".\nIz NOVE dalje navode da je na hiljade vojnika, rezervista i dobrovoljaca Vojske Jugoslavije iz Crne Gore sledilo duh svojih junačkih predaka odazivajući se pozivu da brane otadžbinu od najveće vojne sile koju svet pamti, a koja je, kako kažu, "ubijala decu, žene, stare, rušila bolnice, mostove".\n"I strah nije zaledio grudi našem narodu i vojsci. Otpor koji smo pružili ušao je u vojne udžbenike mnogih država kao primer hrabrosti, požrtvovanja i strategije. Za sva vremena našem narodu ostaje kao putokaz i ponos herojsko držanje Vojske Jugoslavije", saopštila je NOVA, a prenose mediji iz CG.\nNOVA je članica opozicionog Demokratskog fronta.\nPovodom početka NATO agresije na SRJ saopštenjem su se oglasili i u Socijalističkoj narodnoj partiji Crne Gore.\nIz SNP-a navode da je bombardovanje Jugoslavije, uz stradanje pripadnika VJ i civila, kao i rušenje puteva, mostova, bolnica, aerodroma "jedna od najtamnijih mrlja na obrazu međunarodne zajednice".\n"Naša je obaveza da se sa pijetetom sećamo žrtava bombardovanja, palih vojnika i nevinih civila među kojima je bilo i dece. Da se nikad ne zaboravi i da se nikad i nikome ne ponovi", zaključili su iz SNP-a.\nNATO bombardovanje Jugoslavije, započeto bez odluke SB UN i protivno Povelji UN i međunarodnom pravu trajalo je 78 dana, od 24. marta do 9. juna 1999. godine.\nOkončano je potpisivanjem Kumanovskog vojno-tehničkog sporazuma i donošenjem Rezolucije 1244 SBUN koja garantuje teritorijalni integritet tadašnje Savezne Republike Jugoslavije nad Kosovom i Metohijom.\nSRBIJA Bombardovanje SRJ početak "kraja" u Evropi i svetu


Prevoz opasnih materija i dalje blokira put u Evropu – Eurasia\nHome/Balkans/Balkan Press/Prevoz opasnih materija i dalje blokira put u Evropu\nPrevoz opasnih materija i dalje blokira put u Evropu\nSARAJEVO – Predstavnici državne i entitetskih vlada jučer u Sarajevu nisu uspjeli usaglasiti Prijedlog zakona o prevozu opasnih materija, jednog od šest zakona čije je usvajanje uslov za ukidanje viza građanima BiH.\nMinistarstvo prometa i komunikacija BiH oragniziralo je ovu ministarsku konferenciju o izradi Prijedloga zakona o prevozu opasnih materija, o kojem već duže vrijeme nema sagalsnosti u bh. parlamentu.\n“BiH ima obavezu usaglašavanja zakonodavstva iz oblasti prevoza opasnih tvari sa zakonodavstvom EU. Također, donošenje ovog zakona je prioritet za liberaliziranje viznog režima. Cilj sastanka je bio postizanje dogovora o ovom zakonu, ali kompromis nije postignut. Ministar unutrašnjih poslova RS kazao je da ovaj zakon treba ostati u nadležnosti entiteta, dok su ostali sudionici sastanka podržali izradu zakona”, naveli su iz Ministarstva prometa i komunikacija BiH.\nStanislav Čađo, ministar unutrašnjih poslova RS, pojasnio je da je na jučerašnju konferenciju došao kako bi pomogao u pronalasku kompromisnog rješenja, ali da je ministar prometa i komunikacija BiH ultimativno tražio podršku svih prisutnih predloženom zakonu.\n“EU od nas traži da u domaćem zakonodavstvu implementiramo evropske direktive koje se odnose na ovu oblasti. RS je prije godinu dana usvojila zakon iz ove oblasti koji je u potpunosti usklađen s ovim direktivama. EU nikad nije kazala da to mora biti državni ili entitetski zakon. Problem je što u FBiH ne mogu postići dogovor pa onda krivicu prebacuju na RS. Naravno da nam je cilj da ispunimo ovaj uslov, ali ne može se ultimativno tražiti da to bude na državnom nivou kad je moguće da usklađivanjem entitetskih zakona bude ispunjen ovaj uslov”, kazao je Čađo.\nNa konferenciji su učestvovali čelnici državnih ministarstva prometa i komunikacija, sigurnosti, odbrane, vanjske trgovine i ekonomskih odnosa, entitetskih MUP-ova te Uprave za indirektno oporezivanje i Direkcije za evropske integracije BiH.\nEvropska komisija proteklog mjeseca je od Vijeća ministara i parlamenta BiH zatražila da usvoje šest zakona čime bi ispunili uslove za pozitivnu ocjenu EK za ukidanje viza za građane BiH.\nU pismu upućenom čelnicima parlamenta BiH Dimitris Kurkulas, šef delegacije EK u BiH, zatražio je hitno usajanje zakona o graničnoj kontroli, kontroli kretanja naoružanja i vojne opreme, oružju, transportu opasnih materija, međunarodnoj pravnoj pomoći u krivičnim stvarima, te antidiskriminaciji.\n“Zakonima o kontroli kretanja naoružanja i vojne opreme, oružju i prevozu opasnih materija biće ispunjen dio uslova koji se odnosi na provedbu međunarodnih standarda u borbi protiv terorizma”, naveo je Kurkulas.\nParlament BiH nakon ovog pisma zatražio je od Vijeća ministara da ponovo razmotri sve ove zakone, usaglasi njihove tekstove te ih jednoglasno usvoji i proslijedi parlamentu. Poslanici su se obavezali da će usaglašene zakone prihvatiti bez rasprave i po hitnoj proceduri. Vijeće ministara BiH zadužilo je resorna ministarstva da organizuju ministarske konferencije za usaglašavanje ovih zakona.\nPrevious OIC adopts Kosovo resolution\nNext Nema potvrde da je Stanković u Srbiji


Savjet ministara: Usvojen Razvojno-investicioni program institucija BiH | Srpskacafe\nSavjet ministara: Usvojen Razvojno-investicioni program institucija BiH\nUtorak, 3.12.2019., 12:12 Utorak, 3.12.2019., 12:13\nSavjet ministara u tehničkom mandatu danas je na telefonskoj sjednici usvojio Razvojno-investicioni program institucija BiH za period 2020. do 2022. godina.\nRiječ je o programu koji sadrži podatke o 277 projekata ukupne vrijednosti 3,946 milijardi KM, od čega se gotovo 3,6 milijardi KM odnosi na ulaganja u kapitalne projekte.\n– Trenutno se sprovode 133 projekta ukupno vrijedna milijardu i 209,07 miliona KM, od kojih se 995,48 miliona KM odnosi na ulaganja u kapitalne projekte, a 213,59 miliona KM na ulaganja u institucionalne projekte. Za realizaciju projekata u implementaciji do 30. juna 2019. godine utrošeno je 537,47 miliona KM – ističe se u saopštenju.\n– Robe koje su obuhvaćene ovom odlukom su materijali i sirovine koji se smatraju repromaterijalom, jer ih koriste proizvođači iz BiH u vlastitoj proizvodnji, za izradu gotovih proizvoda, u proizvodnji proizvoda za izvoz ili su supstitucija uvoznih proizvoda, a koji se ne mogu nabaviti na domaćem tržištu u količinama i kvalitetu potrebnom za proizvodnju gotovih proizvoda – piše u obraćanju javnosti.\n– U odnosu na postojeću carinsku tarifu BiH izvršena su odgovarajuća usklađivanja nomenklature BiH, uz tehničke popravke same odluke. Takođe, otvorene su dvije nove eks pozicije radi praćenja izvoza drveta bukve od najnižeg stepena obrade do finalnog proizvoda, čime je prihvaćen prijedlog svih komora u BiH – navodi se u saopštenju.\nSavjet ministara BiHusvajanjetelefonska sjednicarazvojno-investicioni programkapitalni projekti


Igrač o kojem se među "dobro obaveštenim navijačima" pričalo da će pojačati Crvenu zvezdu, karijeru će nastaviti kod našeg Svetislava Pešića, koji će ponovo sarađivati sa Amerikancem.\nPrethodno je Dilejni bio pod njegovom palicom u sezoni 2013/2014 kada su obojica bili u Bajernu iz Minhena.\nNa taj način katalonski klub je kompletirao veoma respektabilnu ekipu, koje bi svi trebali da se pribojavaju. Pre američkog košarkaša u redove španskog velikana došli su Nikola Mirotić, Kori Higins, Aleks Abrines i Brendon Dejvis.\nDilejni, koji je prošle sezone bio u redovima kineskog Guangdong Tajgersa, potpisao je ugovor na jednu sezonu, uz opciju za produžetak saradnje na dodatnu godinu.


Balkan | TRT Balkan\nPrikazuju se 12 rezultati povezani sa Balkan\nRegija Između Hrvatske i Turkiye nema otvorenih pitanja Nakon što je jučer posjetio Srbiju i Sjevernu Makedoniju, ministar vanjskih poslova Republike Turkiye Mevlut Cavusoglu danas je boravio u Hrvatskoj, gdje se sastao s ministrom vanjskih i evropskih poslova Republike Hrvatske Gordanom Grlićem Radmanom.\nPolitika Michel: Zapadni Balkan strateški prioritet za EU Zapadni Balkan je, više nego ikada, strateški prioritet za Evropsku uniju, poručio je predsjednik Evropskog savjeta Charles Michel, navodeći da vjeruje da će Crna Gora u narednom periodu ostvariti napredak u procesu integracija.\nRegija Cavusoglu i Dodik na sastanku u Istanbulu: Regija u fokusu razgovora “Razgovarali smo o dešavanjima u našoj regiji, posebno u Bosni i Hercegovini”, naveo je ministar vanjskih poslova Republike Turkiye Mevlut Cavusoglu u objavi na Twitteru.\nSport Košarkaši sa Balkana koji su ostavili najveći trag u NBA ligi Ljubitelji najatraktivnije i najkvalitetnije košarkaške lige na svijetu, američke NBA, kroz historiju su gledali igrače iz gotovo svih krajeva svijeta. U toj historiji dubok trag su ostavili i igrači s Balkana, jednog od najvećih rasadnika talenata.\nNačin života Ko jede najviše mesa na Balkanu? Meso je bilo dio ljudske prehrane još u prahistoriji, a pripitomljavanje životinja radi korištenja mesa i mlijeka bilo je pokretački faktor za stvaranja prvih stalnih ljudskih naselja.


Bivši šef Trampovog tima optužen za zaveru i pranje novca - Sputnjik Srbija\n14:45 30.10.2017 (osveženo 16:40 30.10.2017) Preuzmite kraći link\nManafort i Gejts predali su se ranije danas federalnim vlastima u Vašingtonu, javio je AP pozivajući se na izvor upoznat sa slučajem.\n— Tom Namako (@TomNamako) 30. oktobar 2017.\nBela kuća je odbila da komentariše te navode.\nOčekuje se da će se Manafort i Gejts pojaviti kasnije danas na sudu kako bi se suočili sa optužbama koje je izneo tim specijalnog savetnika Roberta Milera. To su prve optužnice u Milerovoj istrazi o navodnom dosluhu između Rusije i Trampove predizborne kampanje.\n„Između 2006. i 2015. godine, Manafort i Gejts su delovali kao neregistrovani agenti Vlade Ukrajine i Partije regiona — ukrajinske političke stranke, čiji je lider Viktor Janukovič bio predsednik u 2010-2014. Nakon što je 2014. Janukovič pobegao u Rusiju, Manafort i Gejts su pokupili desetine miliona dolara prihoda od svog rada u Ukrajini. Sakrili su uplate od američkih vlasti, od 2006. do 2016. su prali novac kroz desetine američkih i stranih korporacija, kompanija i bankovnih računa“, navodi se u optužnici.\nAmerička agencija navodi, pozivajući se na drugi izvor, da je Gejts postigao dogovor o svojoj predaji.\nAgencija Rojters javila je da je Manafort stigao u kancelariju Federalnog istražnog biroa u Vašingtonu nakon što je danas pozvan da se preda federalnim vlastima zbog istrage o navodnom mešanju Rusije u predsedničke izbore u SAD.\nAgencija je navela, pozivajući se na izvore „Volstrit džurnala“, da je Manafortu rečeno da se preda vlastima po optužbama koje uključuju utaju poreza.\nGejts je dugogodišnji štićenik i mlađi partner Manaforta. Njegovo ime pojavljuje se u dokumentima u vezi sa kompanijama koje je Manafortova firma osnovala u Kipru kako bi dobio isplate od političara i poslodavaca u istočnoj Evropi, pokazuju podaci u koje je uvid imao „Njujork tajms“.\nManafort je pod istragom za kršenje federalnih poreskih zakona, pranja novca, kao i povodom toga da li je na odgovarajući način otkrio svoje lobiranje u inostranstvu.\nAgencija AFP navodi da su Manaforta i muškarca koji nije identifikovan snimile televizijske kamere kako ulaze u kancelariju FBI u Vašingtonu.\nNije poznato kakve su optužbe podnete u slučaju, ali će oni biti prvi od kako je Robert Miler preuzeo istragu o navodnoj umešnosti Rusije u izbore u maju ove godine.\nFBI, Pol Manafort, Donald Tramp


Gradiska.com - „Piši pismo Djeda Mrazu“ do 20. decembra\nPravo učešća imaju sva djeca iz Gradiške i okoline.\n„Ne možemo kao do sada organizovati druženje sa Djeda Mrazom ali pozivamo sve da zajedno u ovom teškom vremenu putem dječije mašte, želja obiđemo naše drugare, mališani da ih obradujemo“ kaže Željko Blagojević, direktor Kulturnog centra Gradiška.\nRadovi na kojim mogu biti crteži, stihovi, priče, želje, poruke, čestitke mogu se slati na adresu Kulturnog centar, Ulica Mladena Stojanovića borj 1, poštom ili dostaviti lično svakog radnog dana od 8 do 20 časova. Svoja pisma mogu slati i elektronski na oficijalnu fejzbuk stranicu Kulturnog centra i na mail adresu.\nProšle godine bila je velika zainteresovanost te je na adresu Kulturnog centra pristiglo preko 200 pisama. Blagojević kaže da je većina ispisanih želja bila usmjerena ka drugima te su djeca željela zdravlje, sreću I radost svojim drugarima.\nPodsjećamo da se radovi mogu slati najkasnije do 20. decembra I nakon što pročita sva pisama Djed Mraz će kao I prethodnih godina najbolje nagraditi.\nViše iz kategorije: « Obnovljena kuća od kamena u Vrbaškoj\tObilježen 1. decembar – Svjetski dan borbe protiv side »


pink.rs | Mihajlović: Sa Kinom investicije skoro devet milijardi evra\nMihajlović: Sa Kinom investicije skoro devet milijardi evra\nSrbija će sa Kinom realizovati ukupno skoro devet milijardi evra investicija, izjavila je danas potpredsednica vlade i ministarka građevinarstva Zorana Mihajlović.\nMinistarka je, posle sastanka ministara transporta Kine i 16 zemalja centralne i istočne Evrope, kojem je bila domaćin, rekla da je važno da sve zemlje učesnice u tom mehanizmu rade na povezivanju, kao i na uklanjanju nefizičkih barijera.\nIstakla je da je vrednost investicija u infrastrukturi u Srbiji 16 milijardi evra, od čega je oko oko devet milijardi evra vrednost projekata sa Kinom u različitim oblastima.\nMihajlović je kao primer navela da će ove godine biti završene deonice Koridora 11, na kojima su angažovani Kinezi, od Obrenovca do Uba i od Lajkovca do Ljiga.\n- To je rezultat našeg rada, našeg položaja, ali i naših dobrih odnosa sa Kinom - rekla je Mihajlović.\nKako je rekla, povezivanje je od presudnog značaja ako želimo da sustignemo razvijene države i da učestvujemo u održivom razvoju.\n- Svako povezivanje u infrastrukturi, bilo da je energetska ili transporta, znači investicije, radna mesta, i bolji život građana, a to znači i održivi razvoj. U narednom periodu tu saradnju treba da produbljujemo, da razmenjujemo iskustva i da zajednički radimo na uklanjanju barijera efikasnom odvijanju saobraćaja - poručila je Mihajlović.\nMinistar transporta Kine Li Sjaopeng je rekao da je vrednost robne razmene Kine i 16 zemalja centralne i istočne Evrope iznosi 68 milijardi dolara i da je poveća sa 9,3 na oko 11 odsto od 2014. godine.\nOn je istakao da je namera da se ojača mehanizam saradnje 16+1, posebno u vodnom saobraćaju i saradnja u oblasti logistike i da se poveća kadrovski kapacitet, između ostalog i kroz stipendiranje za usavršavanje u Kini.\nMIHAJLOVIĆ: Projekti Srbije i Kine u infrastrukturi vredni 7,5 mlrd evra\nMihajlović sa MMF: Krećemo u nove projekte i investicije


EU i UNDP podržavli projekte lokalnih samouprava za bolje uslove života građana\nEvropska unija i UNDP uz učešće gradova partnera finansiraće sa 235.000 evra 17 projekata za bolje uslove života gradjana u Kragujevcu, Paraćinu, Šapcu i Dimitrovgradu, o čemu je danas u Kragujevcu potpisan sporazum.\nRegionalni progam lokalne demokratije na Zapadnom Balkanu (ReLOaD) finansira EU, a sprovodi Program ujedinjenih nacija za razvoj – UNDP, na osnovu konkursa iz 2017.godine.\nZamenica stalne predstavnice UNDP Steliana Nedera je rekla novinarima da je cilj ReLOaD projekta da se poveća transparentnost finansiranja projekata organizacija civilnog društva iz lokalnih budžeta.\n„Najveći broj projekata, 13 od ukupno 17, odnose se na unapredjenje položaja mladih, žena, starijih, dece sa smetnjama u razvoju, osoba sa invaliditetom. Ostali projekti doprineće lokalnim zajednicama kroz zaštitu životne sredine, razvoj preduzetništva u turizmu i zaštitu kulturne baštine“ rekla je Nedera.\nGradu Kragujevcu je u prvoj godini sprovodjenja ReLOaD programa odobreno šest prijavljenih projekata ukupne vrednosti 6,7 miliona dinara, uz učešće lokalne samouprave od 20 procenata.\nTi projekti su za reproduktivno zdravlje mladih, vršnjačku tolerancije i nenasilje, podizanje ekološke svesti, podršku mladima obolelim od autizma i pomoć mladima koji izlaze iz hraniteljskih porodica, rekla je članica Gradkog veća Gordana Damnjanović.\nTe projekte će sprovesti Gradska organizacija Crvenog Krsta, Omladina Jazas, Centar za ekološko obrazovanje i održivi razvoj, Udruženje obolelih od autizma, Škola životnih veština i Udruženje hranitelja Čuperak.\nPredsednik Opštine Dimitrovgrad Vladica Dimitrov je rekao novinarima da je ta opština dobila oko osam miliona dinara za projekte pet nevladinih organizacija iz oblasti socijalne zaštite i inovativnih usluga, održivog razvoja i turizma.\nPredstavnica grada Šapca Violeta Šestić je rekla da su tom gradu odobrena četiri projekta za osnaživanje žena i podršku zapošljavanju, kao i za socijalnu zaštitu marginalizovanih grupa.\nReLOaD je dvogodišnji program, te će biti raspisan novi konkurs za 2019. godinu.


Opština Mrkonjić Grad u najkraćem roku mora preduzeti potrebne mjere s ciljem uklanjanja medicinskog otpada kod sela Jasenovi Potoci, radi zaštite zdravlja stanovništva, životne sredine, te suzbijanja daljih potencijalnih rizika, rečeno je danas u Inspektoratu Republike Srpske.\n"Pošto u ovom slučaju nije moguće utvrditi vlasnika otpada, inspektor praktično nema lice kojem može da naloži preduzimanje potrebnih mjera. Rješenje ipak postoji, jer je Zakonom o upravljanju otpadom regulisano da troškove u ovakvim slučajevima snosi lokalna zajednica", pojašnjavaju u Inspektoratu.\nInspektori su prije nekoliko dana kod mrkonjićkog sela Jasenovi potoci pronašli dvije veće deponije medicinskog otpada, na kojima su i lijekovi stariji od 26 godina.\n"Na otpadu se nalaze tabletirani, parenteralni proizvodi, sirupi, šprice, praškovi, igle stranih proizvođača... Tu se nalazi i dosta suspenzija, praškastih supstanci u plastičnoj ambalaži koja je zbog dugog perioda u fazi raspada i nije moguće ustanoviti naziv, proizvođača niti rok upotrebe. Rokovi upotrebe koji su bili vidljivi odnose se na period od 1993. do 1997. godine", naveli u Inspektoratu.\nAutom oštetio ogradu, vozilo mu oduzeto zbog 6.960 KM duga\n"BiH nemoguća bez pravde za srpske žrtve"


Odbojkaši Maglića dočekuju sutra lidera Premijer lige - uz pomoć publike sve je moguće -\nOdbojkaši Maglića dočekuju sutra lidera Premijer lige- uz pomoć publike sve je moguće\nOdbojkaši Maglića ugostiće sutra u Foči lidera Premijer lige BiH, ekipu Jedinstva iz Brčkog.\nNakon trijumfa na gostovanju u Modriči, Fočaci su u prošlom kolu bili slobodni, a sada ih očekuje susret sa najkvalitetnijom ekipom u ligi.\nJedinstvo je prvo sa 38 bodova, a Maglić je na četvrtoj poziciji, koja vodi u doigravanje za prvaka sa 22 boda, tri više od petoplasirane Bosne iz Sarajeva.\nTo što su gosti ubjedljivo prvi ne znači da je domaćin bez šanse na ovom meču i da će im unaprijed bez velike brorbe prepustiti bodove.\nIz tabora Maglića obećavaju da će dati sve od sebe ne bi li iznenadili Brčake.\nKapiten Dragan Matović kaže da zdravstveni bilten nije najpovoljniji, jer srednji bloker Marko Mališ još uvijek nije u potpunosti sanirao povredu sa meča u Banjaluci, pa je njegov nastup pod znakom pitanja.\n„Jedinstvo je kvalitetna ekipa, izuzetno popunjena na svim pozicijama, a njihov trener je selektor reprezentacije BiH. Do sada su imali samo jedan poraz od Domaljevca 3:2. Imaju izuzetne fizičke predispozicije, pojačani sa tri igrača iz Srbije na poziciji primača i tehničara, korektor je reprezentativnog kalibra. Ne kažem da smo bez šanse, pokušaćemo da ih iznenadimo, ništa nije nemoguće, posebno ako ponovimo igru iz prethodnih kola“, kaže Matović.\nDo početka mini lige za prvaka ostalo je da se odigraju još tri kola. Nakon Jedinstva, Maglić igra sa Kaknjom u gostima i sa Bosnom kod kuće.„Ukoliko ne osvojimo bodove protiv favorizovanih ekipa Jedinstva i Kaknja, protiv Bosne ćemo direktno odlučivati o četvrtom mjestu koje vodi u doigravanje za prvaka BIH, što ne bi bio mali uspjeh za ekipu sa skromnim budžetom i uslovima u kojima radimo“, naveo je Matović.\nTrener Alen Džambić podsjeća da se u prvom meču sa Jedinstvom na njegovom terenu u Brčkom u svim setovima vodila izjednačena borba.\n„Bili smo ravnopravan protivnik, tako da sada uz našu publiku imamo šansu. Motiva nam ne nedostaje, Jedinstvo je u ovom momentu odbojkaški zasićenija ekipa od nas, mi smo još uvijek gladni pobjeda u Premijer ligi, a naš motiv je četvrto mjesto“, rekao je Džambić.\nUtakmica 16. kola Premijer lige BiH između Maglića i Jedinstva igra se u Gradskoj dvorani od 19.00 časova.


Uran je najzanimljivija planeta Sunčevog sistema. Evo zašto...\nIzvor\tUNIVERSETODAY.COM I B92\tavgust 06, 2016\nUran je 7. planeta od Sunca i treća najveća u Sunčevom sistemu. Iako o njegovim “komšijama” Jupiteru i Saturnu već znamo mnogo toga, zahvaljujući sondama koje smo poslali u njihovu orbitu, Uran je i dalje neistražen.\nOva planeta je četiri puta veća od Zemlje i poput Saturna ima prstenove, ali ne toliko vidljive. Ima barem 27 prirodnih satelita, a poslednji put snimljen je (relativno) izbliza kada je Vojadžer II proleteo pored njega 1986. Međutim, Uran je možda i jedna od najzanimljivijih planeta Sunčevog sistema, zato što je njegova osa rotacije toliko pomerena, da planeta izgleda kao da je “prevrnuta” na ekvator. Štaviše, njegova osa se nalazi pod uglom od 97,8 stepeni. (Ako se pitate zašto ne kažemo da je Uranova osa na 82,2 stepena, treba da znate da astronomi definišu uglove kao veće od 90 stepeni u zavisnosti od pravca rotacije). Šta se desilo s ovom planetom? Nedugo nakon formiranja Sunca i planeta, u našem komšiluku vladao je pravi haos. Mlade planete su se sudarale, gurale jedna drugu u nove orbite, neke su potpuno odbačene iz sistema, dok su neke verovatno udarile u Sunce i zauvek nestale u njegovom plamenu. Naš Mesec verovatno je nastao kada je neki objekat veličine Marsa udario u Zemlju. Sunčev sistem kakav vidimo danas je sistem “pobedničkih planeta”, a Uran je očigledno “za dlaku” dobio svoju bitku. Naime, nedugo posle njegovog nastanka, nešto veliko je udarilo u njega, a to znamo zato što i njegovi sateliti imaju isti nagib ose, kao i planeta. Kada je došlo do tog velikog sudara, planeta se “prevrnula”, a sateliti su se formirali sa osom pod istim nagibom. To je u velikoj meri uticalo na Uran. Dok putuje oko Sunca u svojoj 84 godine dugoj orbiti, njen severni pol je 42 godine okrenut ka Suncu, a narednih 42 od njega. Dakle, kada biste stajali na severnom polu Urana (što je nemoguće pošto je reč o gasovitoj planeti), Sunce bi vam sjalo 42 godine, a onda bi zašlo iza horizonta i ne biste ga videli decenijama, dok se ponovo ne pojavi. Uran je na neki način podsetnik koliko je Zemlja imala sreće kada su se delili “kolačići sudbine” za Sunčev sistem.\n« Činjenice o Marsu koje sigurno niste znali Ko hakuje Apple dobija 200.000 dolara »


Turski tim je u srpsku prestonicu došao predvođen najboljim strelcem Evrolige Vasilijem Micićem, koji je na treningu otvorenom za medije u "Štark areni" izneo svoja očekivanja.\n- Neverovatan osećaj. Veoma sam srećan što sam ponovo u Beogradu. Najveći broj igrača nema privilegiju da igra Fajnal-for u svom rodnom gradu, a kamoli dva puta, kao ja (prvi put 2018. godine sa Žalgirisom prim.aut). Sada će biti mnogo drugačije, jer sam prošli put bio previše uzbuđen, a sada sam smireniji i iskusniji - rekao je Micić.\nSa saigračima je u Beograd doputovao i Krunoslav Simon, koji međutim zbog povrede neće izaći na vreo parket Arene. On je istakao da se uvek prijatno oseća u Beogradu, gde ima mnogo prijatelja.\n- Odličan osećaj, drago mi je da ćemo igrati pred punom 'Arenom' i očekujem da odbranimo titulu. To nam je, svakako, cilj. Kada si šampion onda te drugačije gledaju. Onda svi žele da te skinu sa tog trona i sigurno da to i nas očekuje. Imamo dve utakmice, imamo kvalitet i samopouzdanje i ja se nadam da stvarno imamo šanse da opet pokažemo da smo najjači - rekao je Simon, koji je upitan i gde će se slaviti u slučaju da Efes odbrani titulu.\n- To ima jedan drugi saigrač, ima broj 22, pa njega pitajte- uz osmeh je aludirao Hrvat na Micića i nastavio- Ja ističem da se uvek lepo osećam u Beogradu. Nažalost ovaj put sam povređen i neću imati to zadovoljstvo da budem na parketu, ali ću biti uz saigrače.\nEvroliga Krunoslav Simon Vasilije Micić Fajnal for


“Ryanair” obustavlja letove u rujnu i listopadu – Livno Novine\nBANJALUKA – Avio-kompanija “Ryanair” u rujnu i listopadu ove godine obustavlja letove, između ostalih, i na aerodrom u Banjaluci, zbog ograničenja kretanja u vezi sa sprečavanjem širenja virusa korona, priopćeno je iz poduzeća “Aerodromi Republike Srpske”.\n“Svakako očekujemo kraj listopada, odnosno početak zimske sezone letenja 2020/2021. uspješnijim”, navodi se u priopćenju.\nIz poduzeća “Aerodromi Republike Srpske” pojasnili su da je tvrtka”Ryanair” objavila da će smanjiti svoj kapacitet letova za 20 odsto tijekom rujna i listopada, pošto su rezervacije značajno oslabile, a imajući u vidu stalnu nesigurnost u vezi sa nedavnim slučajevima virusa korona u nekim zemljama EU.\n“Ryanair” je potvrdio da će se većina ovih smanjenja odnositi na učestalost, a ne zatvaranje ruta, te da će biti usredotočeni na one zemlje kao što su Španjolska, Francuska i Švedska, gdje su nedavne stope slučajeva virusa korona dovele do povećanih ograničenja putovanja, zatim Irska, koja nastavlja sa nametanjem jedinstvene restriktivne Zelene liste, koja uvodi karantenu od 14 dana za posjetitelje iz većine drugih zemalja EU.\nODLUKA o poništenju javnog poziva – “Smještaj Kantonalnog poreznog ureda Livno”


Vlada i FIC za što bolje uslove za investitore - PKS-RPK Novi Sad\nPotpredsednica Vlade Srbije prof. dr Zorana Mihajlović razgovarala je 9. maja 2017. godine sa predsednicom Saveta stranih investitora (FIC) Janom Mihajlovom o aktivnostima zajedničke Radne grupe, koja je formirana kako bi se obezbedili što bolji uslovi za investitore i uklonile nepotrebne barijere za poslovanje u Srbiji.\nPotpredsednica Mihajlović je predložila da prvi sastanak grupe, na čijem je čelu premijer Aleksandar Vučić, a čini je i sedam ministara, kao i predstavnici Saveta stranih investitora, bude održan već krajem sledeće nedelje, saopšteno je iz kabineta potpredsednice vlade.\n„Na tom sastanku bi se zajedničkim predlozima definisali naredni koraci koje bi trebalo preduzeti zarad boljeg poslovnog okruženja. Zajedničkim radom moramo da definišemo plan aktivnosti za naredni period kako bismo stvorili što bolje uslove za dolazak investitora u Srbiju. To je takođe važno i za one firme koje već posluju u našoj zemlji“, rekla je Mihajlovićeva, koja je i zamenik predsednika Radne grupe.\nPredsednica Saveta stranih investitora Jana Mihajlova pohvalila je dosadašnje napore i rezultate potpredsednice Mihajlović na unapređenju poslovnog ambijenta.\nOna se saglasila da je od velike važnosti definisanje zajedničkih narednih koraka Vlade Srbije i stranih investitora na predstojećem sastanku Radne grupe, navedeno je u saopštenju.


Rusi tvrde: Amerikanci pripremaju invaziju na Venecuelu\nSAD premještaju vojsku\nSjedinjene Američke Države prebacuju vojsku u Portoriko i Kolumbiju i pripremaju invaziju na Venecuelu, izjavio je sekretar Savjeta bezbjednosti Rusije Nikolaj Patrušev.\n"Pokazujući sarkazam i aroganciju prema venecuelanskom narodu, Sjedinjene Američke Države pripremaju vojnu invaziju na nezavisnu državu. Prebacivanje američkih snaga za specijalne operacije u Portoriko, iskrcavanje američkih snaga u Kolumbiji i druge činjenice jasno ukazuju na to da Pentagon pojačava trupe u regionu kako ih bi angažovao u zbacivanju legalno izabranog aktuelnog predsjednika (Nikolasa) Madura", rekao je Patrušev u intervjuu za list "Argumenti i fakti".\n"I u tim uslovima se nameće humanitarna pomoć. Pri tome se pretpostavlja da će ona biti odbijena", dodao je Patrušev.\nOn smatra da Venecuela odbija da primi humanitarnu pomoć koju joj nameće Amerika zato što shvata da Vašington sprema da svrgne legalno izabranog predsjednika Madura.\n"I narod Venecuele to dobro shvata. Odatle i takva reakcija, odbijanje da se prihvati tovar od zemlje-agresora i podrška svom predsjedniku", rekao je Patrušev.\nSjedinjene Američke Države su Rusiji predložile održavanje odvojenih konsultacija o Venecueli, ali ih same pod izmišljenim izgovorom izbjegavaju, dodao je Patrušev.\n"Možemo dodati i da su Amerikanci ponudili da održimo odvojene konsultacije o problemu Venecuele. Mi smo se složili. Međutim, nakon toga su pod izmišljenim izgovorom izbjegavaju da se oni održe, svaki put odgađajući dogovorene datume", objasnio je Patrušev.\nGovoreći o saradnji Moskve i Vašingtona u oblasti sajber-bezbjednosti, Patrušev je naveo da je Rusija spremna da sarađuje sa Sjedinjenim Američkim Državama po pitanju sajber-bezbjednosti, ukoliko od njih dobije kontra-ponudu i ukoliko vidi stvarnu zabrinutost za rješavanje postojećih problema.\nOn je podsjetio da je Rusija u više navrata izražavala spremnost da sarađuje sa Sjedinjenim Američkim Državama i drugim zapadnim zemljama u oblasti informacione bezbjednosti. Međutim, danas je saradnja obustavljena.\n"Sjedinjene Američke Države, koje su početkom 2018. predložile da se razgovara o nagomilanim problemima u ovoj oblasti same su prekinule održavanje rusko-američkih međuministarskih konsultacija i nisu poslale svoju delegaciju u Ženevu", dodao je sekretar Saveta bezbjednosti.\nKrajem januara venecuelanska opozicija pokušala je da izvrši državni udar, a predsjednik Parlamenta Huan Gvaido proglasio se za privremenog predsjednika. Taj korak podržale su Sjedinjene Američke Države i više od 20 drugih zemalja.\nMaduro je Guaida nazvao "marionetom Sjedinjenih Američkih Država". Lidera Venecuele Nikolasa Madura kao legitimnog predsjednika podržavaju Rusija, Kina, Meksiko, Turska, Indonezija i niz drugih zemalja.\nVenecuela invazija na Venecuelu\nAntonio Hamilton Murao\nBrazil ne želi ustupiti teritoriju da SAD izvrši vojnu intervenciju u Venecueli\nČetiri imena na crnoj listi\nSukobi stanovništva i vojske na granici\nVenecuela na rubu građanskog rata FOTO/VIDEO


Vođa palestinske opozicije dobio srpsko državljanstvo - Balkan Insight - Peščanik\nSrpska vlada je na zatvorenoj sednici dodelila državljanstvo Muhamedu Dahlanu, glavnom rivalu palestinskog predsednika Mahmuda Abasa i savetniku krunskog princa Abu Dabija, otkriva BIRN.\nDahlan, njegova supruga, četvoro dece, nećak i pet najbližih političkih saradnika dobili su državljanstvo Srbije između februara 2013. i juna 2014. godine, pokazuju rešenja objavljena u Službenom glasniku Republike Srbije koja je BIRN analizirao.\nVlada Srbije, inače, može da odobri državljanstvo strancima na zatvorenoj sednici bez bilo kakvog javnog obrazloženja ukoliko je to u interesu zemlje.\nMuhamed Dahlan je bio posrednik u pregovorima o ulaganju Abu Dabija u Srbiju, nakon kojih je Abu Dabi obećao da će u zemlju investirati nekoliko milijardi evra.\nVlada u Beogradu je, međutim, odbila da odgovori da li je to bio razlog zbog kog su od 2013. godine Dahlan i 11 Palestinaca povezanih sa ovim moćnim političarem dobili srpsko državljanstvo.\nBIRN je, takođe, saznao da Dahlan sada iznajmljuje luksuznu vilu u beogradskom naselju Dedinje. Obezbeđenje u vili koja je donedavno bila dom bivšeg predsednika Srbije Borisa Tadića, u međuvremenu značajno je pojačano.\nPoznavaoci Bliskog istoka ukazuju da je moguće da Dahlan planira da Srbiju koristi kao bazu odakle bi pokrenuo svoju kampanju za smenu Abasa, lidera Palestinske uprave (PU).\nDahlana, bivšeg šefa bezbednosti PU, mnogi su smatrali naslednikom Jasera Arafata. Kada je Abas odneo pobedu, Dahlan je izbačen iz Abasove partije Fatah 2011. godine . Nakon toga ga je Abas optužio za korupciju i nagovestio da čak ima veze sa Arafatovim ubistvom.\nPošto je Dahlan, koji je tada živeo u egzilu u Ujedinjenim Arapskim Emiratima, kritikovao Abasovo vođstvo i bezbednosne snage PU na Zapadnoj obali, PU je protiv njega pokrenula tužbu zbog klevete. U martu 2014. godine osuđen je u odsustvu na dve godine zatvora.\nNa hiljade Dahlanovih pristalica u decembru je izašlo na ulice Gaze u znak protesta zbog pokretanja novog sudskog postupka protiv njega – ovoga puta zbog navodne pronevere 22 miliona dolara.\n“To nije priča, postoji slučaj na sudu sa svim svedocima i dokumentima”, portparol predsednika Abasa izjavio je za BIRN.\nPortparol Abasa kaže da ima dokaze i da je Dahlan naredio ubistvo šest Palestinaca. Suđenje Dahlanu po ovim optužbama trebalo bi da počne u februaru.\nAbasov portparol je rekao i da palestinske vlasti nameravaju da pošalju protestno pismo srpskoj vladi u kome će tražiti da Srbija ponovo razmotri odluke o dodeljivanju državljanstva Dahlanu, njegovoj porodici i saradnicima.\nDahlan je javno odbacio ove optužbe, ali je odbio da odgovori na pitanja koja mu je poslao BIRN. Dahlanove pristalice tvrde da su postupci koji se u Palestini vode protiv njega politički motivisani.\nDržavljanstvo kao “izraz zahvalnosti”\nVlada Srbije odbila je da odgovori na zahteve BIRN-a i objasni zašto je Dahlanu, njegovoj porodici i petorici njegovih saradnika dodelila srpsko državljanstvo.\nMeđutim, Dušan Simeonović, bivši ambasador Srbije u Egiptu i Palestini, kaže za BIRN da je taj potez “izraz zahvalnosti za njegovu [Dahlanovu] ulogu u unapređenju naših odnosa sa Ujedinjenim Arapskim Emiratima”.\nPrema Zakonu o državljanstvu, Vlada Srbije može da zaobiđe standardne uslove i nekome odobri državljanstvo ukoliko odluči da je to u interesu Srbije.\nNaime, na predlog nadležnog ministarstva, o dodeli državljanstva odlučuje Vlada Republike Srbije. Odluku potpisuje premijer ili njegov potpredsednik, a rešenje se zatim objavljuje u Službenom glasniku.\nBIRN nije pronašao nikakav dokaz da je bilo ko od osoba bliskih Dahlanu koje su dobile državljanstvo, osim samog Dahlana i njegovog nećaka Šadija, imao bilo kakve veze sa Srbijom ili je uopšte nekada bio u zemlji.\nIstaživanje EUDO opservatorije o državljanstvu pokazuje da većina zemalja dodeljuje državljanstvo uz dodatne uslove, kao što su obavezno prebivalište, poznavanje jezika ili neosuđivanost onog koji traži državljanstvo.\nSrbija se razlikuje u tome što političari mogu da prime u državljanstvo bilo koga ukoliko odluče da to služi državnim interesima, bez bilo kakvih drugih uslova.\nPortparol palestinskog predsednika Abasa rekao je za BIRN da će pisati srpskom premijeru i predsedniku i da će ih pozvati da promene odluku o dodeljivanju državljanstva Dahlanu i njemu bliskim osobama.\n“Prema svim nacionalnim i međunarodnim propisima, kada neko želi da dobije pasoš druge zemlje, oni [vlada] bi trebalo da se uvere da ima čist dosije i čistu prošlost, a ne samo da daju pasoš. Oni palestinsku stranu nisu pitali o njihovoj prošlosti i da li su oni kriminalci ili ne”, rekao je portparol palestinskog predsednika.\nDahlanovo crnogorsko državljanstvo\nDahlanovo interesovanje za Balkan počelo je 2006. godine kada su on, njegov stariji brat Abdrabou i Abdrabouvi sinovi počeli u Srbiji i Crnoj Gori da otvaraju firme koje se bave nekretninama i građevinarstvom.\nPrema dokumentaciji do koje je BIRN došao, Abdrabou Dahlan je 2006. godine u Beogradu osnovao kompaniju Alfursan koja se bavi građevinom. Kasnije je udeo u firmi prepustio svojim sinovima, među kojima je i Šadi Dahlan.\nU Crnoj Gori Šadi Dahlan vodi kompaniju Levant internešenel u vlasništvu Muhameda Dahlana.\nO njihovim poslovnim aktivnostima na Balkanu zna se vrlo malo. Nisu davali izjave u javnosti, a dokumenta iz privrednih registara obe zemlje, u koja je BIRN imao uvid, pokazuju da firme poseduju veliki kapital, dok su prihodi i rashodi minimalni.\nKada su 2008. godine članovi kraljevske porodice Abu Dabija počeli da dolaze u Crnu Goru u potrazi za prilikama za investiranje, prema pisanju medija u to vreme, u toj grupi je bio i Dahlan.\nDahlan i njegova porodica su izgradili čvrste veze sa premijerima u obe zemlje, Aleksandrom Vučićem i Milom Đukanovićem.\nDahlan i njegova supruga su 2010. godine dobili crnogorsko državljanstvo, dok su njihova deca odbijena na osnovu toga što su ekonomski zavisna i nisu deo takozvane šeme “državnog interesa”.\nZvanična dokumenta pokazuju da je državljanstvo odobreno po molbi crnogorskog premijera Mila Đukanovića, koji je Dahlana u parlamentu Crne Gore opisao kao “prijatelja”.\nU pismu u kom je preporučio da Dahlan, njegova supruga i njihovo četvoro dece dobiju državljanstvo, Đukanović je napisao da je Dahlan zaslužan za saradnju sa kraljevskom porodicom Al Nahjan iz Abu Dabija i “za njihov dolazak u Crnu Goru”, što je zemlji donelo značajne investicije.\n“Gospodin Dahlan je jedan od najuglednijih ljudi u tom dijelu svijeta i zato smatram da mu treba izaći u susret, i njemu i njegovoj porodici dodijeliti crnogorsko državljanstvo”, naveo je Đukanović.\nDahlan, Abu Dabi i Beograd\nDahlan je izgleda svoju pažnju potom usmerio ka Srbiji, gde je doprineo uspostavljanju novih diplomatskih i ekonomskih veza između krunskog princa Abu Dabija šeika Muhameda bin Zajeda i srpske vlade.\nSamo nekoliko meseci nakon što je Srpska napredna stranka došla na vlast u julu 2012. godine, Vučić i tadašnji ministar finansija i privrede Mlađan Dinkić posetili su u oktobru Abu Dabi gde su se sastali sa šeikom bin Zajedom.\nBin Zajed je zatim posetio Beograd u januaru 2013. godine, kada se sastao sa predsednikom Tomislavom Nikolićem. Tada je zajedno sa Vučićem i Dahlanom obišao i stadion Crvene Zvezde.\nTomislav Nikolić dodelio je Dahlanu Orden srpske zastave u aprilu 2013. godine zbog “učvršćivanja miroljubive saradnje i prijateljskih odnosa” Republike Srbije i Ujedinjenih Arapskih Emirata, navedeno je u ukazu predsednika Srbije.\nU kabinetu predsednika Nikolića, na pitanje BIRN-a, nisu želeli da pruže detaljnije objašnjenje, već su samo naveli da je Dahlan “kao blizak saradnik šeika Muhameda bin Zajeda doprineo da se realizuju investicije iz UAE”.\nVučić je ponovo išao u Abu Dabi u februaru i oktobru 2013. godine, dok je Dinkić išao u martu iste godine.\nCSrbija je u avgustu 2013. godine u Abu Dabiju otvorila ambasadu.\n“Zajednički interesi” Bliskog istoka i Balkana\nMožda najupečatljivija ilustracija bliskih veza Dahlana, Đukanovića i Vučića objavjena je u martu 2014. godine na Inlajt presu, pro-Dahlanovom sajtu, koji je Abas navodno blokirao na Zapadnoj obali.\nU pratećem tekstu navodi se da je Dahlan došao iz Kaira u Beograd kako bi se sastao sa članovima vlade samo dva dana nakon što su naprednjaci odneli ubedljivu pobedu na parlamentarnim izborima.\nNa jednoj fotografiji prikazan je zajedno sa novoizabranim premijerom Aleksandrom Vučićem i predsednikom crnogorske vlade Milom Đukanovićem. Na drugoj fotografiji u istom tekstu Dahlan je prikazan kako se smeje sa Vučićem.\nU tom tekstu stoji da su tema sastanka bili “zajednički interesi” na Balkanu i Bliskom istoku.\nČini se da je upravo odnos između premijera Vučića i Dahlana bio je ključan za realizaciju niza međudržavnih ugovora između Srbije i Abu Dabija. Ovi ugovori predviđaju da će Abu Dabi kroz kompanije povezane sa vladajućom porodicom investirati u Srbiju milijarde evra.\nMeđutim, neki od tih poslova su se pokazali kao kontroverzni.\nEtihad ervejz je 2013. godine kupio 49 odsto akcija JAT-a, iako je postojala zabrinutost da li su srpski poreski obveznici videli korist od prodaje skoro polovine ove državne kompanije.\nKompanija Al Dahra je, prema objavljenom ugovoru koji je potpisala sa Vladom Srbije, trebalo da investira 150 miliona evra u više poljoprivrednih preduzeća. Međutim, pošto je ovaj posao izazvao različite proteste, firma iz Abu Dabija je umesto toga odlučila da kupi udeo u firmi u vlasništvu srpskog tajkuna Vojina Lazarevića.\nPrema saopštenjima srpske vlade, drugi veliki poslovi u vezi sa poljoprivredom, oružjem, elektronikom i lukama potpisani su sa firmama povezanim sa kraljevskom porodicom. Najavljen je i projekat Beograd na vodi vredan 2,8 milijardi evra, u koji će zajedno ulagati srpska vlada i kompanije iz UAE.\nUprkos ambicioznim najavama, na terenu se ne vidi mnogo konkretnih investicija, ali\nzvaničnici iz ambasade Ujedinjenih Arapskih Emirata u Beogradu ističu da su odlaganja projekata ovih razmera uobičajena i da će se investicije realizovati.\nDžonatan Šnacer, potpredsednik Fondacije za odbranu demokratija iz Vašingtona, u izveštaju američkom kongresu izneo je detaljan opis sukoba na relaciji Dahlan-Abas. Citirao je izveštaje prema kojima Dahlanova imovina u Jordanu “iznosi 14,1 miliona dolara ili više”.\n“Navode o Dahlanovoj korumpiranosti nije lako odbaciti”, napisao je u izveštaju. “Na vrhuncu mirovnih pregovora u Oslu devedesetih, on i pojedinci lojalni Arafatu kontrolisali su granicu Gaze sa Izraelom i uzimali porez za svaki kamion koji je ulazio [u Gazu]”.\nŠnacer, takođe, napominje da se u izveštaju Abasovog štaba na 118 strana tvrdi da je Dahlan “ukrao 300 miliona dolara pomoći od Sjedinjenih Država”.\nDahlan je na sve optužbe odgovarao da je nevin, ali je odbio BIRN-ov zahtev za komentar, koji mu je poslat preko Sevaža Torosiana, njegovog advokata iz Pariza.\nAdvokat je za BIRN rekao da mu nije bilo dozvoljeno da vidi poslednje optužbe za korupciju protiv njegovog klijenta.\nOn je dodao: “Ja se ne mešam u politiku, ali mogu da primetim da Abas njega [Dahlana] vidi kao glavnog političkog protivnika i potencijalnog naslednika. Ovo je njegov [Abasov] treći napad [na Dahlana] koji ima samo jedan cilj: da spreči Dahlana da se vrati u Palestinu”.\nGrant Ramli, Šnacerov kolega i stručnjak za Palestinu kaže da dodeljivanje srpskog državljanstva ukazuje da Dahlan u Srbiji možda vidi bazu odakle može da pokrene svoju “misiju za svrgavanje Abasa”.\n“Abas zna da je Dahlan njegov najveći rival i najveća pretnja”, dodaje za BIRN.\n“To što Dahlan pokušava da pridobije zemlju kao što je Srbija jeste vredno pažnje, zato što su Palestinci imali dug i blizak odnos sa Srbima, a Dahlan možda pokušava da na svoju stranu privuče tradicionalne saveznike Abasa.”\n“Srpsko državljanstvo predstavlja prednost, jer Dahlanu i njegovoj sviti daje još jednu bazu za njihove operacije. Bliski istok je turbulentan i Dahlan možda neće uvek biti u milosti UAE, pa mu utočište u Evropi za njega i njegove prijatelje daje dodatnu sigurnost.”\n“Pored toga, to olakšava Dahlanu da se sa zapadnim i izraelskim zvaničnicima sreće u evropskim prestonicama, što je navodno i činio.”\nSa srpskim pasošima Dahlan i njegovi saradnici sada mogu da putuju bez viza širom EU, izuzev u Veliku Britaniju i Irsku.\nMeđunarodno priznati novinar Džo Klajn pisao je prošle nedelje u časopisu Tajm da su se Dahlan i izraelski ministar spoljnih poslova Avigdor Liberman nedavno tajno sastali u Parizu.\nTekst je objavila Balkanska istraživačka mreža BIRN kao deo projekta „Tragom dokumenata do boljeg upravljanja“ (A Paper Trail to Better Governance) koji je finansirala Austrijska agencija za razvoj i saradnju (ADC). Tekst ne predstavlja stavove i mišljenja ADC.\nBalkan Insight, 30.01.2015.\nAuthor: Balkan Insight


Druga prolećna „Cvetna pijaca”\n25-26. april 2014. godine na platou ispred SPENSa\nDruga prolećna Cvetna pijaca će se održavati 25. i 26. aprila, od 8.00 do 20.00 časova u organizaciji Pokreta gorana Novog Sada. Ovo je već jedanaesta godina kako Pokret gorana Novog Sada organizuje Cvetne pijace sa ciljem da svi Novosađani/ke i posetioci Novog Sada na jednom mestu pronađu sve što im je potrebno za uređenje njihovih vrtova, balkona i domova. Ovog puta, Cvetna pijaca će imati dve izložbene celine – izložbu cveća i sadnica i izložbu meda i zdravstveno-bezbedne hrane.\nNa drugoj ovogodišnjoj „Cvetnoj pijaci” svoje proizvode će građanima i posetiocima Novog Sada predstaviti oko 80 proizvođača cveća i sadnica i 15 proizvođača meda i zdravstvno-bezbedne hrane iz organske poljoprivrede.\nNarednu „Cvetnu pijacu” planiramo da organizujemo 09. i 10. maja 2014. godine.


POČINJE SAJAM TURIZMA: Popusti i do 50 odsto | Glasnacije.rs\non 19. February 2020.\nBEOGRAD – Međunarodni beogradski sajam turizma, 42. po redu, pod sloganom “Put pod noge”, počinje u četvrtak 20. februara, a na toj manifestaciji turističku ponudu predstaviće oko 900 izlagača iz više od 40 zemalja, sa popustima i do 50 odsto.\nPredsednik Srbije Aleksandar Vučić prisustvovaće otvaranju sajma turizma.\nOn će u 13 časova sa šefom Delegacije EU u Srbiji Semom Fabricijem i zamenicom ambasadora Nemačke Doroteom Gizelman obeležiti početak projekta “EU za kulturno nasleđe i turizam”, saopšteno je iz kabineta predsednika.\nPredsednik Vučić na Sajmu turizma\nVučić prisustvovaće sutra, 20. februara 2020 Sajmu turizma. Kako je saopšteno iz njegovog kabineta, on će u 13 časova sa šefom Delegacije Evropske unije Semom Fabricijem i zamenicom ambasadora Nemačke Doroteom Gizelman obeležiti početak projekta EU za kulturno nasleđe i turizam.


Spremnost za proširenje saradnje sa UAE\nMinistar za rad, zapošljavanje, boračka i socijalna pitanja u Vladi Republike Srbije Zoran Đorđević sastao se danas sa ambasadorom Ujedinjenih Arapskih Emirata (UAE) u Srbiji Džumom Rašidom Al Daherijem, koji mu je tom prilikom čestitao na imenovanju za ministra.\nĐorđević je istakao spremnost za dalje unapređenje saradnje dveju zemalja u svim oblastima, uz želju da se izuzetno uspešna saradnja ostvarena u oblasti odbrane proširi i na oblast rada, zapošljavanja i socijalnih pitanja.\nSagovornici su konstatovali da postoji značajan prostor za unapređenje saradnje u navedenim oblastima, imajući u vidu činjenicu da veliki broj državljana Srbije radi u Ujedinjenim Arapskim Emiratima i da Srbija beleži stalni rast poseta državljana Emirata.\nAmbasador Al Daheri je ukazao na činjenicu da su za oblast rada i socijalnih pitanja u Ujedinjenim Arapskim Emiratima nadležna dva ministarstva i da je uveren u spremnost i želju ministara da se u budućnosti uspostavi kvalitetna i dugoročna saradnja, na obostranu korist.\nĐorđević je naglasio da Ministarstvo za rad, zapošljavanje, boračka i socijalna pitanja već priprema predloge projekata, koje bi Srbija i Ujedinjeni Arapski Emirati zajedno realizovali u cilju podrške ustanovama socijalne zaštite i ugroženim kategorijama.\nU tom smislu, ministar za rad je preko ambasadora Al Daherija uputio poziv nadležnim ministrima u Emiratima – ministru za ljudske resurse i emiratizaciju Sakr Gobašu i ministru za razvoj zajednice Najli bint Muhamed Al Avar da posete Srbiju.\nOve posete, naglasio je ministar za rad, mogu biti od ključnog značaja za unapređenje saradnje u navedenim oblastima od značaja za obe zemlje.\nAmbasador UAE je izrazio interesovanje za sprovođenje zajedničkih projekata, od kojih će koristi imati dva prijateljska naroda.\nKao oblasti od izuzetnog značaja za buduću saradnju, Đorđević je takođe naveo oblasti socijalnog osiguranja i finansijske kontrole.\nDve strane su postigle saglasnost da su uspostavljeni prijateljski odnosi između dve zemlje, čemu u prilog idu redovni susreti na najvišem nivou između predsednika Republike Srbije Aleksandra Vučića i princa prestolonaslednika Ujedinjenih Arapskih Emirata šeika Muhameda bin Zajeda Al Nahjana, odlična osnova za proširenje sveukupne bilateralne saradnje dveju zemalja, navodi se u saopštenju Ministarstva za rad, zapošljavanje, boračka i socijalna pitanja.


Novi poslovni poduhvat Dragana Šolaka i SBB-a - Kragujevac online - Sve o gradu na jednom mestu\nTrenutno se nalazite na strani: O Kragujevcu Ekonomija Privreda Novi poslovni poduhvat Dragana Šolaka i SBB-a\nNovi poslovni poduhvat Dragana Šolaka i SBB-a\nKompanija Kolberg Kravis Roberts (KKR) saopštila je da je potpisala konačan sporazum o preuzimanju SBB/Telemah grupe od kompanije Mid Europa partners.\nNa čelu SBB – Srpske kablovske mreže ostaće tim predvođen osnivačem kompanije Draganom Šolakom, koji će zadržati znatan udeo u SBB-Telemah grupi.\nSBB-Telemah grupa je vodeći kablovski i internet operator u jugoistočnoj Evropi, a od 2012. i operator fiksne telefonije na tržištu sa 20 miliona potrošača. Posluje u Srbiji, Sloveniji, Bosni i Hercegovini, Hrvatskoj, Crnoj Gori i Makedoniji i ima oko 1,7 miliona kablovskih i pretplatnika na satelitsku TV, internet, fiksnu i mobilnu telefoniju.\nFinansijski detalji najnovije transakcije, međutim, nisu objavljeni.\nDirektor tima KKR za telekomunikacije i tehnologiju Henrik Kraft je izrazio zadovoljstvo zbog partnerstva sa Šolakom i njegovim timom, koji je izgradio “snažnu i sofisticiranu TV i komunikacionu platformu”. Kraft je dodao da se u KKR raduju što će podržati dalji razvoj SBB.\n- To je naša prva direktna investicija u jugoistočnoj Evropi - naglasio je suosnivač KKR Henri Kravis dodajući da je kompanija investirala u više od 40 evropskih kompanija iz 12 zemalja.\nKKR je, inače, globalna investiciona firma koja je na kraju juna upravljala imovinom vrednom 83,5 milijardi dolara.\nŠolak je istakao da će iskustvo, znanje, globalni resursi i mreža kompanije KKR biti veoma značajni za SBB u narednoj fazi razvoja. To, međutim, nije jedini poslovni potez ovog Kragujevčanina.\nPre par dana, slovenački “Finance” je objavio da je Dragan Šolak u pregovorima za preuzimanje slovenačkog golf igrališta “Sava”. Veliki ljubitelj golfa, ali istovremeno i čovek sa neospornim instiktom za biznis, Šolak je za “Savu” spreman da izdvoji najmanje 10 miliona evra, a posao bi trebao biti zaključen krajem ove godine, navodi slovenački list.\nŠolak je povrdio da je njegova kompanija “Gerrard Enterprises” iskazala interes za potencijalnu kupovinu golf igrališta i u Sloveniji, te da je na tu temu obavio neke razgovore.\nU sastavu kompanije “Sava Hotels&Resorts”, koja posluje u okviru “Grupe Sava”, nalaze se tri golf igrališta (“Bled”, “Livada”, “Ptuj”). Golf igralište “Bled” je, pritom, na lestvici stotinu najboljih igrališta u Evropi.\n“Finance” ističe da je Šolak strastveni igrač golfa, predsednik Golf saveza Srbije i prva osoba s ovih prostora koja je ove godine učestvovala na takmičenju “Masters” u Augusti. Takođe, već je vlasnik nekolicine golf terena u Srbiji i u zapadnoj Evropi, i planira da konsoliduje i taj deo poslovanja.


OD NJEGA NE OČEKUJ DOBRU AKCIJU: Evo kako da odmah prepoznaš da muškarac NIJE DOBAR u krevetu | Najnovije vesti - Srbija danas\n09.05.2021. • 21:58 Srbija Danas\nDa ne gubiš vreme...\nUkoliko se dogodi da muškarac napravi ovih nekoliko grešaka na samom početku veze, trebalo bi ozbiljno da uzmeš\nČekala si 20 minuta i odjednom se pojavio s nekom glupim i polovičnom izgovorom? Početak teško da bi mogao da izgleda lošije. Čak i ako mu daš još jednu priliku i ne prekineš odmah dejt, to pokazuje da ne poštuje tvoja osećanja. Takav tip će se teško potruditi da udovolji tvojim potrebama - pa i u krevetu.\nStalno proverava svoj mobilni\nAko ga više puta ometaju WhatsApp i razne druge poruke, ne bi trebalo dalje da gubiš vreme. Ne posvećuje ti punu pažnju, a to neće raditi ni tokom seksa. Verovatno će biti jedan od muškaraca koji će nespretno i napamet "petljati" po tebi, a zatim očekivati "porno šou". Ne, hvala, seks na istoj talasnoj dužini izgleda drugačije!\nSvoje misli ne može pravilno da pretoči u reči\nžena vest seks muškarac odnos penetracija predigra ekstaza orgazam


Jeftini letovi iz Somalije za Mađarsku - Avionske karte Somalija Mađarska - eSky.ba\nLetovi iz Somalije za Mađarsku\nPretražite letove iz Somalije za Mađarsku\nProvjerite najbolje ponude letova iz Somalije za Mađarsku\n✔ Postoje li posebne ponude za letove iz Somalije za Mađarsku na eSky.ba?\n✔ Mogu li se pobrinuti za osiguranje prilikom rezervacije leta iz Somalije za Mađarsku?\n✔ Ako rezerviram let iz Somalije za Mađarsku, mogu li rezervirati ujedno i smještaj?\n✔ Koje avio-kompanije nude letove iz Somalije za Mađarsku?\nBudite sigurni, da na eSky.ba ponuda letova iz Somalije za Mađarsku uključuje ne samo niskotarifne avio-kompanije, već i one koje su specijalizirane za visoki standard.


Počela realizacija projekta „Biti, znači učestvovati“ – RADIO TELEVIZIJA BOR\nPočela realizacija projekta „Biti, znači učestvovati“\nBOR-U Gimnaziji „ Bora Stanković“ u Boru , u sklopu projekta “Biti znači učestvovati“, počelo je sređivanje bibliotečkog fonda i uspostavljanje debatnog kluba.\n„Ono što je fokus jeste da razvijamo mlade lidere i da podstaknemo mlade ljude da više učestvuju u društvenim i političkim dešavanjima na nivou lokalne zajednice“, rekla je Marija Pešić, menadžer projekta „Biti,znači učestvovati“ i dodala:\n„Realizacija projekta je počela pre mesec dana i tada smo se sa Bibliotekom dogovorili da da sredimo knjižni fond i da ga upotpunimo novom literaturom. U planui je realizacija radionica, javnih časova u decembu i januaru. Iza toga plniramo radionice, dve javne debate na temu Lokalna dešavanja od interesa za mlade,naglasila je Marija Pešić.\nJedna od aktivnosti u sklopu projekta je i opremanje debatnog kluba.\n„Dogovorili smo se da debatnni klub bude u biblioteci i sada taj prostor adaptiramo“, naglasila je na kraju Marija Pešić.\nVrednost projekta „Biti znači učestvovati“ je 11 hiljada dolara. Realizuju ga Asocijacija za razvoj grada Bora, uz podršku Ambasade Sjedinjenih Američkih Država u okviru programa za male grantove Demografske komisije.\nTags: bibliotečki fond, biti, debatni klub, gimnazija u boru, marija pešić, projekat, znači učestvovati\nPrevious Sveti Mrata, sneg na vrata\nNext Prostorija za godišnjicu rada majdanpečkog “Plavog kruga”


Danas oblačno, narednih dana vrućina\nPočetak nedelje obeležiće oblačno vreme sa padom temperature. Tokom dana u pojedinim krajevima Kosova kiša praćena pljuskovima i grmljavinom.\nOsim u ponedeljak kada se predviđa kiša sa pljuskovima, ostali dani biće pretežno sunčani i delimično oblačni, najavljuju iz Hidrometeorološkog instituta Kosova.\nOd utorka, Kosovo će pogoditi vruće vazdušne mase koje obično potiču iz severne Afrike. U termalnim poljima se predviđa ponovni porast temperature, pa se u četvrtak prognozira da će maksimalna dnevna biti od 35 do 36 stepeni Celzijusa.\nTokom vikenda ponovo se prognoziraju gusti oblaci, što će uticati na pogoršanje meteoroloških uslova.Tokom ovog vremenskog perioda minimalne temperature kretaće se između 15 i 18 stepeni Celzijusovih, dok se maksimalna dnevna predviđa između 26 i 35 stepeni Celzijusa.\nUV indeks, osim u ponedeljak, gde će imati prosečne vrednosti, ostali dani će imati vrednosti rizika. Direktan kontakt sa sunčevom svetlošću u periodu od 9 do 17 se ne preporučuje, posebno za starije osobe i one koji imaju hronične bolesti.\nBiometeorološki uslovi biće relativno dobri zbog aktivnosti nekih meteoroloških elemenata sa posebnim naglaskom na vetar i atmosferski pritisak, dok će agrometeorološki uslovi biti još bolji, jer je poznato da je jul mesec berbe. Duvaće vetar uglavnom iz slabog severoistočnog smera i jak lokalni, navode iz Hidrometeorološkog instituta Kosova.